Səbə (Səba) surəsi...\nYerleşdirdi: [Ram](21.11.2012 / 14:26)\nOxunmuş: 34263 | | Like: 0\n2.Yerə daxil olanı da, (yerdən) çıxanı da, göydən enəni də, (göyə) qalxanı da O bilir. (Allahdan heç nə gizli qalmaz). O, rəhm edəndir, bağışlayandır!\n3.(Ayələrimizi) inkar edənlər: “Qiyamət bizə gəlməyəcəkdir!” - dedilər. (Ya Peyğəmbər! Sən onlara) de: “Xeyr, qeybi bilən Rəbbimə and olsun ki, qiyamət sizə gələcəkdir. Nə göylərdə, nə də yerdə zərrə qədər bir şey Ondan gizli qalmaz. Bundan kiçik, yaxud böyük elə bir şey də yoxdur ki, açıq-aydın kitabda (lövhi-məhfuzda) olmasın!”\n4.(Bütün bunlar ona görədir ki, Allah) iman gətirib yaxşı işlər görənləri mükafatlandırsın. Məhz onları bağışlanma və tükənməz (gözəl, minnətsiz) ruzi gözləyir!\n5.(Bizi) aciz qoymağa can ataraq (yaxud Bizi aciz buraxacaqlarını sanaraq) ayələrimizi batil etməyə cəhd göstərənlər üçün isə şiddətli bir əzab olacaqdır.\n6.(Kitab əhlindən Abdullah ibn Salam kimi) elm verilmiş kimsələr2 Rəbbindən sənə nazil edilənin (Quranın) haqq olduğunu və onun (insanları) yenilməz qüvvət sahibi, (hər cür) şükrə (tərifə) layiq olan Allahın yoluna yönəltdiyini görürlər.\n7.Kafirlər (öz aralarında Peyğəmbər əleyhissəlama istehza edərək bir-birinə) dedilər: “Sizə siz parça-parça olub dağılandan (çürüyüb torpağa qarışandan) sonra yenidən yaradılacağınızı (dirildiləcəyinizi) xəbər verən bir adam göstərəkmi?\n8.Görəsən, o, Allaha qarşı özündən yalan uydurur, yoxsa bir dəliliyi var?” Xeyr, axirətə inanmayanlar özləri əzab içində, (haqdan) uzaq bir zəlalət içindədirlər. (Onlara axirətdə şiddətli əzab veriləcəkdir, çünki dünyada haqq yoldan çox azmışlar).\n9.Məgər onlar başlarının üstündəki göyü və ayaqlarının altındakı yeri görmürlərmi? (Yer və göy onları elə əhatə etmişdir ki, bu dairədən heç yerə çıxıb qaça bilməzlər). Əgər istəsək, onları yerə batırar, yaxud göyün bir parçasını onların başına endirərik. Şübhəsiz ki, bunda tövbə edib (Allaha tərəf) dönən hər bir bəndə üçün ibrət vardır!\n10.Həqiqətən, Biz Davuda Öz dərgahımızdan bir lütf bəxş edib: “Siz ey dağlar, siz ey quşlar! Onunla (Davudla) birlikdə Allahı təqdis edib şəninə təriflər deyin!” -deyə buyurduq və dəmiri onun üçün (onun əlində) yumşaltdıq. (Davud dəmiri əritmədən əlində mum kimi yumşaldıb istədiyi şeyi ondan düzəldirdi).\n11.(Biz Davuda belə buyurduq “Uzun (insanın bədənini örtəcək) zirehlər düzəlt, (onları) toxuduğun zaman ölçüyə riayət et! (Zirehin həlqələri bir-birinə uyğun gəlsin, biri böyük, biri kiçik olmasın!) Və (siz də ey Davud ailəsi!) yaxşı işlər görün. Həqiqətən, Mən sizin etdiyiniz əməlləri görürəm!”\n12.Süleymana da küləyi ram etdik. O (külək) səhərdən günortaya qədər bir aylıq yol, günortadan axşama qədər də bir aylıq yol gedirdi (bir gündə iki aylıq məsafəni qət edirdi). Onun üçün mis mədənini sel kimi əridib axıtdıq. (Davud dəmiri əlində yumşaldıb istədiyini düzəltdiyi kimi, Süleyman da misdən istədiyini düzəldirdi). Cinlərin bir qismi Rəbbinin izni ilə onun yanında işləyirdi. Onlardan hər kəs (Süleymana itaət etməyib) əmrimizdən çıxırdısa, ona cəhənnəm odunun əzabından daddırırdıq.\n13.Onun (Süleyman) üçün nə istəsə - məbədlər (uca qəsrlər), heykəllər, (min nəfərdən ibarət qonağın və qoşunun birlikdə oturub yeyə biləcəyi) böyük hovuzlara bənzər çanaqlar və yerindən tərpənməyən iri qazanlar düzəldirdilər. Siz, ey Davud ailəsi! (Allaha) şükranlıqla itaət edin! (Bu nemətə şükür edin!) Bəndələrimdən (nemətlərimə) şükür edəni azdır!\n14.Sonra (Süleymanın) ölümünü hökm etdiyimiz zaman onun öldüyünü onlara (cinlərə) ancaq (Süleymanın) əsasını yeyən bir ağac qurdu xəbər verdi3. (Süleymanın əlini dayayıb durduğu əsa sınandan sonra) o (ölmüş vəziyyətdə) yerə yıxıldıqda cinlərə bəlli oldu ki, əgər onlar qeybi bilsəydilər, alçaldıcı əzab (məşəqqətli iş) içində qalmazdılar.\n15.Səba (tayfasının) yurdunda (qüdrətimizə dəlalət edən) bir nişanə var idi. (Orada) sağdan və soldan (dağla əhatə olmuş) iki bağça var idi. (Səba əhlinə belə buyurulmuşdu “Rəbbinizin ruzisindən yeyin və Ona şükür edin. (Yurdunuz) gözəl bir diyar, (Rəbbiniz də) bağışlayan bir Rəbbdir!”\n16.Lakin onlar (itaətimizdən) üz döndərdilər, Biz də üstlərinə Ərim (bəndinin) selini4 göndərdik. (Bunun nəticəsində yurdlarını su basdı). Onların iki (gözəl) bağçasını (tikanlı) acı meyvəli, (içərisində) yulğun ağacları və bir az da sidr ağacı olan iki bağçaya çevirdik.\n17.Onları nankorluqlarına görə belə cəzalandırdıq. Biz heç nankordan başqasına cəzamı verərik?!\n18.Onların (Səba əhlinin) yurdu ilə bərəkət verdiyimiz məmləkətlər (Şam və Urdun) arasında bir-birinə bitişik (abad) qəsəbələr inşa etmiş, orada gediş-gəliş yaratmışdıq (belə ki, səfər zamanı yolçular o qəsəbələrin birində istirahət edir, axşam isə digərində yatıb dincəlirdilər). (Onlara belə demişdik “Gecələri-gündüzləri (istədiyiniz vaxt) orada arxayın gəzib-dolaşın!”\n19.Lakin onlar: Ey Rəbbimiz! Səfərlərimizin arasını (məsafəsini) uzaq et!” -dedilər və öz-özlərinə zülm etdilər. Biz onları pərən-pərən salıb dillərdə dastan etdik. (Onlardan Qəssan qəbiləsi Şama, Əzd qəbiləsi Omana, Xüzaə qəbiləsi Təhaməyə, Hüzeymə qəbiləsi İraqa, Övs və Xəzrəc qəbilələri isə Mədinəyə köçdü. Onlar barəsində “Səba əhli kimi pərən-pərən düşdülər” məsəli çəkilməyə başlandı). Həqiqətən, bunda (çətinliklərə) çox səbir, (nemətlərə) çox şükür edən hər bir kəs üçün ibrətlər vardır!\n20.İblisin onlar haqqındakı zənni düz çıxdı. (İçərilərindən) bir dəstə mömin istisna olmaqla, hamısı ona uydu.\n21.Əslində (İblisin) onlar üzərində heç bir hökmü yoxdur. Lakin Biz axirətə inananla ona şəkk edəni ayırd edib bilmək üçün (İblisə bu imkanı verdik). Sənin Rəbbin hər şeyi hifz edəndir! (Möminlərin və kafirlərin əməllərini mühafizə edər, qiyamət günü hərəyə öz əməlinin cəzasını verər).\n22.(Ya Peyğəmbər! Müşriklərə) de: “Allahdan başqa tanrı zənn etdiklərinizi (köməyə) çağırın”. Onlar göylərdə və yerdə zərrə qədər bir şeyə sahib deyillər. Nə onların bunlarda (göylərdə və yerdə) bir şərikliyi var, nə də (Allahın) onlardan bir köməkçisi var!\n23.Onun hüzurunda, izin verdiyi kimsələr istisna olmaqla, heç kəsin şəfaəti fayda verməz. (Elə isə hansı ağılla bütlər sizi Allaha yaxınlaşdıracaq, sizin üçün Allahdan şəfaət diləyəcəklər deyə, onlara ibadət edirsiniz?) Nəhayət, (bəzi möhtərəm zatlara şəfaət etməyə izin verildiyinə görə məhşərə gətirilənlərin) ürəklərindən o (müdhiş) qorxu çıxınca onlar (şəfaət edəcək kəslərdən, yaxud mələklərdən sevinclə): “Rəbbiniz nə buyurdu?” -deyə soruşar, o biriləri də: “Haqqı (buyurdu)! (Şəfaətə izin verdi). O, (hər şeydən) ucadır, (hər şeydən) böyükdür!” -deyə cavab verərlər.\n24.(Ya Peyğəmbər! Müşriklərə) de: “Göylərdən və yerdən sizə ruzi verən kimdir?” (Əgər onlar sənə: “Bilmirik”, -deyə cavab versələr) de: “Allahdır! Elə isə doğru yolda olan, yaxud (haqq yoldan) açıq-aydın azan bizik, yoxsa siz?”\n25.De: “Siz bizim etdiyimiz günahlar barəsində sorğu-sual olunmayacaqsınız, biz də sizin etdiyiniz günahlar barəsində sorğu-sual olunmayacağıq!\n26.De: “Rəbbimiz (qiyamət günü) bizi (bir yerə) toplayacaq və aramızda ədalətlə hökm edəcəkdir. (Haqq olanlar Cənnətə, nahaq olanlar isə Cəhənnəmə gedəcəklər). Ədalətlə hökm edən (müşkülləri açan), (nə hökm etdiyini) bilən ancaq Odur!”\n27.De: “Ona qoşduğunuz şərikləri bir mənə göstərin. Xeyr (heç kəs Ona şərik ola bilməz). Yenilməz qüvvət sahibi, hikmət sahibi ancaq O (bir olan) Allahdır!”\n28.(Ya Rəsulum!) Biz səni (təkcə öz qövmünə deyil) bütün insanlara (möminlərə Cənnətlə) müjdə verən, (kafirləri isə Cəhənnəm əzabı ilə) qorxudan bir peyğəmbər olaraq göndərdik. Lakin insanların (Məkkə müşriklərinin) əksəriyyəti (bunu) bilməz!\n29.Onlar (Məkkə müşrikləri): “Əgər doğru danışırsınızsa, (bir xəbər verin görək) bu vəd (əzab vədəsi) nə vaxt yerinə yetəcəkdir?” -deyə soruşarlar.\n30.(Onlara) belə de: “Sizə vəd olunmuş bir gün (qiyamət günü) vardır ki, ondan bircə saat belə nə geri qalar, nə də irəli keçə bilərsiniz!”\n31.(Kitab əhlinin möminləri məkkəlilərə: “Biz sizin peyğəmbərinizin vəsflərini öz kitablarımızda görmüşük”, -söylədikləri zaman) kafir olanlar dedilər: “Biz nə bu Qurana, nə də ondan əvvəlkilərə (Tövrata və İncilə) inanırıq!” (Ya Rəsulum!) Kaş sən o zalımları (haqq-hesab üçün) Rəbbinin hüzurunda saxlanılıb bir-birinə söz qaytardıqları (bir-birini təqsirləndirib məzəmmət etdikləri) və acizlərin (dünyada) özlərini yuxarı tutanlara (tabe olanların öz rəislərinə): “Əgər siz olmasaydınız, biz mütləq mömin olardıq!” -dedikləri zaman görəydin.\n32.(Dünyada) özlərini yuxarı tutanlar da acizlərə belə cavab verərlər: “Əcəba, sizə doğru yol göstərən rəhbər gəldikdən sonra sizi ondan bizmi döndərdik? Xeyr, siz özünüz günahkar idiniz (könüllü surətdə küfrü qəbul etdiniz)”.\n33.Acizlər özlərini yuxarı tutanlara deyərlər: “Xeyr, bəs gecə-gündüz qurduğunuz hiylələr? O zaman bizə Allahı danmağı və Ona şəriklər qoşmağı əmr edirdiniz”. Onlar əzabı gördükdə için-için peşman olarlar. Küfr edənlərin boyunlarına zəncir vurarıq. Onlar ancaq (dünyada) etdikləri əməllərin cəzasını çəkərlər.\n34.Biz hər hansı bir məmləkətə (kafirləri Allahın əzabı ilə) qorxudan bir peyğəmbər göndərdiksə, onun naz-nemət içində yaşayan zəngin başçıları ancaq: “Biz sizinlə göndərilənləri (Allahın hökmlərini, risaləti, möcüzələri) inkar edirik!” - dedilər.\n35.Onlar: “Bizim mal-dövlətimiz və övladımız (iman gətirən bu yoxsullarınkından) daha çoxdur və bizə əzab da verilməyəcəkdir (əgər Allah bizdən razı olmasaydı, bol ruzi verməzdi)” -dedilər.\n36.(Ya Peyğəmbər!) De: “Rəbbim istədiyinin ruzisini artırar və (istədiyininkini də) azaldar. Lakin insanların əksəriyyəti (bunu) bilməz!”\n37.Sizi bizə yaxınlaşdıran nə var-dövlətiniz, nə də oğul-uşağınızdır. Yalnız iman gətirib yaxşı işlər görənlərin (dünyadakı) əməllərinə görə mükafatları qat-qat (birə-on) artıq olacaq və onlar cənnət otaqlarında (Cənnətin yüksək məqamlarında) əmin-amanlıq içində yaşayacaqlar.\n38.(Bizi) aciz buraxacaqlarını sanaraq ayələrimizi batil etmək üçün cəhd göstərənlər isə (qiyamət günü) gətirilib əzaba düçar ediləcəklər.\n39.(Ya Peyğəmbər!) De: “Həqiqətən, Rəbbim bəndələrindən istədiyinin ruzisini bol edər, (istədiyininkini də) azaldar. (Allah yolunda) nə xərcləsəniz, Allah onun əvəzini verər. O, ruzi verənlərin ən yaxşısıdır!”\n40.O gün (qiyamət günü Allah) onları (müşrikləri, kafirləri) bir yerə yığacaq, sonra da mələklərə belə deyəcək: “Bunlar sizəmi ibadət edirdilər?”\n41.(Mələklər “Sən paksan, müqəddəssən. Bizim ixtiyar sahibimiz onlar deyil, Sənsən! Xeyr, onlar (bizə yox) cinlərə (şeytanlara) ibadət edirdilər. (Müşriklərin, kafirlərin) əksəriyyəti onlara iman gətirmişdi”, -deyə cavab verəcəklər.\n42.Bu gün bir-birinizə nə bir xeyir (fayda), nə də bir zərər verə bilərsiniz. Zalımlara isə: “Dadın (dünyada) yalan hesab etdiyiniz cəhənnəm odunun əzabını!” -deyəcəyik.\n43.Ayələrimiz onlara (müşriklərə) açıq-aşkar olaraq oxunduğu zaman: “Bu ancaq sizi atalarınızın ibadət etdiklərindən (bütlərdən) döndərmək istəyən bir adamdır!” deyər, (Quran haqqında isə “Bu, uydurma yalandan başqa bir şey deyildir!” söyləyərlər. Kafir olanlara haqq (Quran) gəldikdə onun barəsində: “Bu yalnız açıq-aşkar bir sehrdir!” deyərlər.\n44.Halbuki (Ya Rəsulum!) Biz onlara oxuyacaqları bir kitab verməmiş və səndən əvvəl də özlərinə (Allahın əzabı ilə) qorxudan bir peyğəmbər göndərməmişdik.\n45.Onlardan (Məkkə müşriklərindən) əvvəlkilər də (öz peyğəmbərlərini) təkzib etmişdilər. Bunlar (Məkkə əhli) onlara verdiklərimizin (mal-dövlətin, qüdrətin, ömrün) onda birinə belə nail olmamışlar. Amma onlar Mənim peyğəmbərlərimi yalançı saydılar. (Ya Rəsulum! Bir görəydin) Mənim (onları) inkar etməyim necə oldu! (Peyğəmbərləri inkar etdikləri üçün Mən də o kafirləri inkar edib onlara olan nemətimi nifrətlə əvəz etdim, hamısını məhv edib yer üzünü onlardan büsbütün təmizlədim. Bu, Məkkə müşriklərinə bir ibrət dərsi olmalıdır!)\n46.(Ya Peyğəmbər! Bu müşriklərə) de: “Mən sizə ancaq bir öyüd verəcəyəm. Allah xatirinə (məni dinlədikdən sonra məclisimdən) iki-iki, bir-bir durun (durub gedin), sonra da bir dərindən düşünün, (görəcəksiniz ki) sizin yoldaşınızda (Muhəmməd əleyhissəlamda) heç bir divanəlik əsəri yoxdur. O yalnız qarşıdakı şiddətli əzabla (düçar olacağınız axirət əzabı ilə) sizi qorxudan (xəbərdar edən) bir peyğəmbərdir!”\n47.De: “Mən (bunun müqabilində) sizdən heç bir muzd (mükafat) istəmirəm, o sizin olsun. Mənim mükafatım ancaq Allaha aiddir. O, hər şeyə şahiddir!”\n48.De: “Rəbbim haqqı (vəhyi və risaləti Öz peyğəmbərlərinə) nazil edər. O, qeybi ən yaxşı biləndir!”\n49.De: “Haqq (islam dini) gəldi. Batil (küfr, şirk) bir də nə gözə görünər (nə ortaya bir şey çıxarar), nə də geri qayıdar” (Haqq gələn kimi batil bilmərrə yox oldu, çünki o özlüyündə puçdur!)\n50.De: “Əgər mən (haqq yoldan) azsam, bunun zərəri (günahı) ancaq mənə olar. Yox, əgər doğru yolla getsəm, bu da Rəbbimin mənə vəhy etdiyi (Quran) sayəsindədir. Həqiqətən, O (kimin nə dediyini) eşidəndir, (dua edən bəndələrinə) yaxındır.\n51.(Ya Peyğəmbər!) Sən onları (müşrikləri) bir qorxduqları zaman görəydin! (Nə qəribə mənzərə!) Artıq qaçıb can qurtarmağa heç bir imkan yox, özləri də (Cəhənnəmə) yaxın bir yerdə (qəbir evində, yaxud Bədr vuruşunda) yaxalanmışlar.\n52.Onlar: “Ona (Qurna və ya Muhəmməd əleyhissəlama) inandıq!” -deyərlər. Amma (axirət kimi) uzaq bir yerdən əlləri (imana, tövbəyə) necə çata bilər?! (Axirət aləminə getdikdən sonra heç kəsin əli imana, tövbəyə yetişməz, çünki axirətdən qayıdıb bir də dünyaya gəlmək mümkün deyildir. İman və tövbə yeri yalnız yaşadığınız dünyadır!)\n53.Halbuki onlar bundan əvvəl onu (Allah kəlamını, yaxud Peyğəmbəri) inkar etmişdilər və uzaq bir yerdən qeybə (daş) atırdılar (qeybə dair bilmədikləri şeylər barəsində danışırdılar).\n54.Artıq onlarla istədikləri şey (iman və tövbə) arasında əngəl törədilmişdir. (Bir də dünyaya qayıdıb tövbə və iman sahibləri olmaları qeyri-mümkündür). Daha öncə özlərinə bənzər kəslər (kafirlər) barəsində də belə edilmişdir. Çünki onlar da (axirət əzabı barəsində) dərin bir şəkk içində idilər.


Pekindən geri addım: Çinin qarşısındakı ABŞ və Hindistan əngəli – TƏHLİL – Yenicag.Az\nAna Səhifə Analitika Pekindən geri addım: Çinin qarşısındakı ABŞ və Hindistan əngəli – TƏHLİL\nYeni Çağ Media Qrupu – Fevral 11, 2021 - 14:15\nÇin və Hindistan sərhədin mübahisəli dağ massivindəki qüvvələrini geri çəkməyə başlayıblar. Bu haqda ilk məlumatı Çinin Müdafiə Nazirliyi yayıb. Hər iki tərəf fevralın 10-dan başlayaraq Panqonq gölünün sağ və sol sahilindəki qüvvələrini sinxron şəkildə geri çəkiblər.\nPekinlə Dehli arasında əldə olunmuş razılaşmaya görə, tərəflər sərhəddə atıcı silahlardan istifadə etməyəcəklər. Məsələ burasındadır ki, 2020-ci ilin iyunun 16-da sərhəddə toqquşmalar zamanı Hindistanın onlarla sərhədçisi həlak olmuşdu. İnsident zamanı atıcı silahlardan istifadə edilməsə də, hindistanlı hərbçilər onlara atılan daşlardan tələf olmuşdular. Çin o zaman itkiləri barədə məlumat yaymasa da, Hindistandakı mənbələr toqquşma nəticəsində təxminən 45 çinli hərbçinin zərər gördüyünü bəyan etmişdi.\nİki ölkənin dağ massivindəki sərhədi illərdir gərginlik mənbəyi olaraq qalır. Hindistan dağlardan keçən sərhədi tanımağa hazır olsa da, Çin fərqli siyasət yürüdür və hər fürsətdə sərhədini irəli çəkməyə çalışır. Buna görə də təxminən hər 4-5 ildə bir dəfə sərhəddə gərginlik yaşanır. Dehli ilə Pekin arasında bu mövzuyla bağlı 1993 və 1996-cı illərdə aparılan danışıqlar nəticə verməyib.\nBəs görəsən, Pekinlə Dehli niyə gərginliyi azatlmağa qərar verdilər?\nBirincisi, tərəflər hərbçilərini geri çəkməyə və atıcı silahlardan istifadə etməyəcəklərinə boyun olsalar da, sərhədin haradan keçdiyi hələ qeyri-müəyyən olaraq qalır. Bu o deməkdir ki, iki böyük ölkə gələcəkdə yenidən sərhəddə toqquşma ehtimalından uzaqlaşmadılar.\nİkincisi, görünür, Çin ətrafındakı çəmbərin daraldığını anlayaraq Hindistanla münasibətləri daha da gərginləşdirməməyə qərar verib. ABŞ-ın yeni prezidenti Co Bayden Pekinlə dil tapmağa çalışacağını vəd etsə də, insan və milli azlıqlar məsələsində Çinə qarşı təzyiqləri azaltmayacağını bildirib. Ona görə də Pekində düşünüblər ki, eyni zamanda həm Amerika, həm də Hindistanla dalaşmaq Çinə baha başa gələ bilər. Ona görə də Pekin sərhəd məsələsində bir qədər geri addım atmağa üstünlük verib. Ancaq Pekinin bu fasiləni nə zaman sonlandıracağını söyləmək çətindir. Misal üçün 6 ay əvvəl Çin sərhədçilərinin Hindistan ərazilərinə irəliləməsi cəhdi Dehli üçün sürpriz olmuşdu. Çünki, bu insidentə qədər Dehli Pekinlə ortaq iqtisadi və regional layihələri müzakirə etməyə başlamışdı. Dehlidə düşünürdülər ki, Pekin Hindistanla faydalı əməkdaşlığı sərhədi bir neçə kilometrliyə irəli çəkməyə qurban verməz. Hesablar yanlış çıxdı.


İqtisadi Əməkdaşlıq və İnkişaf Təşkilatının (OECD) Maliyyə Savadlılığı üzrə yüksək səviyyəli onlayn konfrans\n15-16 dekabr 2021-ci il tarixlərində İqtisadi Əməkdaşlıq və İnkişaf Təşkilatının (OECD) Maliyyə Savadlılığı üzrə Beynəlxalq Şəbəkəsinin (INFE) təşkilatçılığı ilə “MDB ölkələrində Rəqəmsal Maliyyənin İnkişafında Maliyyə Savadlılığı Siyasəti” mövzusunda yüksək səviyyəli onlayn konfrans keçirilmişdir. Konfransda OECD-nin Parisdə yerləşən baş qərargahının müvafiq ...\nUşaq sığınacağında görüş\n15 dekabr 2021-ci ildə Maliyyə savadlılığı şöbəsi Uşaq sığınacağında bir qrup uşaqla görüşmüşdü. Uşaqlara zəruri məlumat verildikdən sonra onlara Virtual Təhsil Platformasında Maliyyə savadlılığının bütün komponentlərini əhatə edən video dərslər təqdim edildi və uşaqların həmin dərslərə qeydiyyatı həyata keçirildi.\n"Uşaqlar üçün sığorta" kursunu bitirən şagirdlərin testi\n14 dekabr 2021-ci il tarixində Sumqayıt şəhərinin 36 saylı məktəbinin “Uşaqlar üçün sığorta” kursunu götürmüş şagirdlərinə test təşkil edilmişdir. Testdə 50-dən çox şagird iştirak etmişdir.\n“Üçüncü Bahar” sosial layihəsi iştirakçılarına “Vətəndaşlar üçün sığorta” təqdimatı\n08 dekabr 2021-ci il tarixində Azərbaycan Respublikasının Mərkəzi Bankı tərəfindən “Üçüncü Bahar” sosial layihəsinin iştirakçıları olan təqaüdçülər üçün Maliyyə savadlılığı proqramının daxilində “Vətəndaşlar üçün sığorta” mövzusunda təqdimat keçirilmişdir. İştirakçılara Mərkəzi Bankın elektron resursları olan Maliyyə savadlılığı portalı ...


01:20 01 Avqust 2021\n17:32 10.07.2021 Qısa URL\nSergey Netesov bildirib ki, adi variantdan "Delta" variantını fərqləndirən əsas fərq məhz budur.\nBAKI, 10 iyul — Sputnik. Əgər insan maskasızdırsa, onun koronavirusun "Delta" ştammına yoluxma ehtimalı iki dəfə artır. Sputnik Azərbaycan "RİA Novosti"-yə istinadən xəbər verir ki, bunu biologiya elmləri doktoru, Novosibirsk Dövlət Universitetinin Bionanotexnologiya, Mikrobiologiya və Virologiya laboratoriyasının müdiri Sergey Netesov bildirib.\n"Vəziyyət ümumilikdə belədir, koronavirusun əvvəlki variantında reproduktiv rəqəm ortalama təxminən üç idisə, "Delta"-da təxminən beşdir. Ona görə də o, sürətlə yayılır", - deyə Netesov bildirib.\nO bildirib ki, adi variantdan "Delta" variantını fərqləndirən əsas şey məhz budur.\nQeyd edək ki, iyulun 8-i Ümumdünya Səhiyyə Təşkilatının Azərbaycan nümayəndəliyinin rəhbəri Hande Harmancı deyib ki, Azərbaycana "Delta" ştammının gəlməsi qaçılmazdır.\nO bildirib ki, artıq COVID-19-un "Delta" ştammına yoluxma bir çox ölkədə qeydə alınıb. Bu ştamm daha tez yayılır: "Bu ştamma yoluxma zamanı xəstəliyin daha ağır keçməsi ilə bağlı dəqiq məlumat yoxdur, amma o da ola bilər. Bu gün "Delta" ştammı var, sabah başqa ştammlar meydana çıxa bilər. Vacib olan bunların monitorinq edilməsidir. Həqiqətən daha ağır keçirmi, yoluxuculuğu nə qədərdir- bunları nəzərə almaq lazımdır. Yaxşı olan odur ki, hazırda istifadə etdiyimiz peyvəndlər ağır xəstəlikdən, xəstəxanada yatmaqdan və ölümdən qoruyur. Bundan başqa gigiyenik qaydalar da bütün ştammlara qarşı qoruyucudur".\nHarmancının sözlərinə görə, "Delta" ştammının fərqli bir simptomunun ortaya çıxdığı görülməyib.\nO deyib ki, Azərbaycana "Delta" ştammının gəlməsi qaçılmazdır: "Azərbaycan beynəlxalq gediş-gəlişin olduğu bir ölkədir. "Delta" ştammına yoluxma qeydə alınıb-alınmadığını bilmək üçün Azərbaycanda laboratoriya şəraiti var. Amma "Delta" ştammı aşkarlanmasa da, əməl olunacaq qaydalar çox fərqli deyil. Bunun üçün qorunmaq, mütləq peyvənd vurdurmaq lazımdır. Hazırda ÜST-ün siyahısında olan bütün peyvəndlər ağır xəstəlikdən, xəstəxanaya yerləşdirmədən və ölümdən qoruyur".\nQeyd edək ki, bundan öncə Hande Harmancı karantin tədbirlərini sərtləşdirməyə səsləyən çağırış edib.


Hazırda oxunan: Zorakılığa məruz qalmış 270 qadın sığınacağa YERLƏŞDİRİLİB – Şikayətlərin sayı ARTIR\nTəmiz Dünya Qadınlara Yardım İctimai Birliyinə bu il ərzində 400 qadın müraciət edib.\nBu barədə məlumatı Bizim.Media-ya təşkilatın rəhbəri Mehriban Zeynalova verib. Onun sözlərinə görə ən çox müraciətlər sosial problemi, bu yöndə dəstəyi omayan və təminatı çətin qadınlar tərəfindən olub.\nMüraciət edən qadınların bəziləri Təmiz Dünya Qadınlara Yardım İctimai Birliyinin sığınacağına yerləşdirilib.\nOnlara sosial xidmətlər göstərilib, bəziləri isə müvafiq qurumlara yönləndirilib:\n“Yuxarı yaşda oğlan övladları olan qadınları sığınacağa yerləşdirə bilmirik. Sosial problemi olanları isə Əmək və Əhalinin Sosial Müdafisi Nazirliyinin Sosial Xidmətlər Agentliyinə yönləndiririk. Zorakılıq halları ilə bağlı müraciət edən qadınlara isə xidməti biz göstəririk. Sığınacağa yanvardan bu günə qədər 270 qadın yerləşdirilib.\nBunlar məhz gender əsaslı zorakılığa məruz qalmış şəxslərdir. Onların bəziləri polis, Ailə, Qadın və Uşaq Problemləri üzrə Dövlət Komitəsindən gətirilib, bəziləri isə sosial şəbəkələrdən müraciət edənlərdir”.\nMehriban Zeynalova bildirib ki, müraciətlərdən də görünür ki, hazırda sosial vəziyyətlə bağlı durum ciddidir və qadınların bu məsələdə vəziyyəti ürəkaçan deyil:\n“İşsiz, aliment problemi və digər məsələlərlə üzləşən qadınlara müəyyən dövr müddətində, yəni durumları düzələnə qədər dəstək ola bilirik”.


Azərbaycanla Rusiya arasında yükdaşımaların həcmi 31 faiz\n21:06 11 Dekabr 2019 Oxunub : 1302\nAzərbaycan və Rusiya arasında yükdaşımaların həcmi 31 faiz artıb.\n“Azərbaycan Dəmir Yolları” QSC-nin mətbuat katibliyindən Azvision.az -a verilən məlumata görə, bu barədə QSC-nin sədri Cavid Qurbanov “Rusiya Dəmir Yolları” ASC-nin idarə heyətinin yekun iclasındakı çıxışı zamanı deyib.\nO bildirib ki, “Rusiya Dəmir Yolları” ASC dəmir yolları şirkətlərinin dünya üçlüyünə daxildir. Şərqlə Qərbi birləşdirən, ən uzun və tamamilə elektrikləşdirilmiş 9200 kilometrlik Trans-Sibir magistralı bunun əyani göstəricisidir.\nC.Qurbanov qeyd edib ki, ölkələrimiz arasındakı dostluq və əməkdaşlıq əlaqələri yüksələn xətlə inkişaf edir. Bu yaxınlarda X Azərbaycan-Rusiya Regionlararası Forumunun keçirilməsi, Azərbaycan Respublikasının Birinci vitse-prezidenti Mehriban Əliyevanın bu mötəbər tədbirdə iştirakı, Rusiya Prezidenti Vladimir Putin tərəfindən ona “Dostluq” ordeninin təqdim edilməsi bunun bariz nümunəsidir. Ölkələrimiz arasında nəqliyyat, o cümlədən dəmir yolu sahəsində geniş əməkdaşlıq əlaqələri mövcuddur. Rusiya və Azərbaycan dəmir yolları beynəlxalq qurumlar çərçivəsində, o cümlədən Dəmir Yolları Əməkdaşlıq Təşkilatında ikitərəfli və çoxtərəfli formatlarda, eləcə də bir neçə tranzit nəqliyyat dəhlizinin genişləndirilməsində birgə fəaliyyət göstərir. Hər iki ölkə dəmiryolçularının Yalama-Samur sərhəd-keçid məntəqəsindəki əlaqələndirilmiş işi nəticəsində yük daşımalarında müsbət dinamika müşahidə olunur. Bu ilin yanvar-oktyabr aylarında yükdaşımaların həcmi 1,4 milyon tona yüksəlib, bu da keçən ilin müvafiq dövrü ilə müqayisədə 31 faiz çoxdur. “Şimal-Cənub” və “Şərq-Qərb” nəqliyyat dəhlizlərinin Bakı-Tbilisi-Qars (BTQ) dəmir yolu xətti vasitəsilə daha da inkişaf etdirilməsi üçün hər iki ölkənin dəmir yolları mütəxəssisləri uğurlu əməkdaşlıq edirlər.\nC.Qurbanov, həmçinin Trans-Sibir magistralının potensialı ilə BTQ-nin “Şərq-Qərb” formatındakı imkanları arasında sinergiya layihəsi haqqında danışıb, bu layihə ilə bağlı hər iki ölkənin dövlət başçılarından tövsiyələr alındığını bildirib.\nOnun sözlərinə görə, tərəflərin birgə fəaliyyəti hər iki ölkənin dəmir yollarında tranzit daşımalarının ciddi artımına, nəqliyyat və logistika infranstrukturundan səmərəli istifadəyə səbəb olacaq.\nTeqlər: Rusiya Yükdaşıma CavidQurbanov


Milli valyutada qorunan əmanətlər üzrə faiz dərəcəsi müəyyən edilib\n11:30 29 İyun 2019\nƏmanətlərin Sığortalanması Fondunun Himayəçilik Şurası Azərbaycan Maliyyə Bazarlarına Nəzarət Palatası və Mərkəzi Bankla razılaşdırılmaqla iyulun 1-dən etibarən milli valyutada olan qorunan əmanətlər üzrə illik faiz dərəcəsinin yuxarı həddini 10%, xarici valyutada isə 2,5% müəyyən edib.\nƏmanətlərin Sığortalanması Fondundan “APA-Economis”ə verilən məlumata görə, iyulun 1-dək qorunan əmanətlər üzrə illik faiz dərəcəsinin yuxarı həddi milli valyutada 15%, xarici valyutada isə 3% təşkil edir və bu qaydaya uyğun qorunan əmanət statusunda olan depozitlərin sığortası əmanət müqaviləsinin müddəti bitənədək qüvvədə qalır.\nİyulun 1-dən Əmanətlərin Sığortalanması Fonduna üzv olan banklarda milli valyutada 10%-dən, xarici valyutada 2,5%-dən yuxarı illik faiz dərəcəsi ilə əmanət yerləşdirilərsə, bu əmanətlər ƏSF tərəfindən sığorta olunmur və onlara görə kompensasiya ödənilmir. Əmanətçilər əmanətlərin sığortalanması üçün heç bir ödəniş etmirlər, sığorta haqları yalnız banklar tərəfindən ödənilir.\nTeqlər: Mərkəzi Bank əmanətlərin qorunması bütün xəbərlər\nMilli Məclis gələn il üzrə dövlət büdcəsini qəbul edib\n11:38 29 Dekabr 2020\n10:17 29 Dekabr 2020\nŞəhid və qazilərin ipoteka borcu sığorta şirkətləri tərəfindən ödənilir\n11:54 28 Dekabr 2020\n08:19 27 Dekabr 2020\nMərkəzi Bank ölkədə valyuta satışı üzrə “qara bazar”ın fəaliyyət göstərməsi barədə məlumatlara cavab verib\n12:15 26 Dekabr 2020


Ana səhifə / Müharibənin gülən üzü: Gördük ki, dağıntılar arasından baxır... - FOTO\n04 Ekim 2021, 13:51 184 Oxunub\nBu gün ermənilərin Vətən Müharibəsi zamanı Gəncədə törətiyi terror aktından, eyni zamanda Cəbrayıl rayonunun işğaldan azad edilməsindən 1 il ötür. Layihə çərçivəsində sonuncu yazımız Gəncə terrorunun simvoluna çevrilən Bəxtiyara həsr olunub.\nMüharibənin gülən üzü: Gördük ki, dağıntılar arasından baxır…\nÜzü-gözü qan içində. Amma hər şeyə rəğmən gülür. Düz bir il əvvəl, Bəxtiyar Heydərli bu görüntüsü ilə Azərbaycan xalqının Vətən Savaşındakı duruşunun bir simvolu olmuşdu. Təbəssümünə “bizi qorxuda bilməzsiniz” mesajını sığdırmışdı sanki.\nBəxtiyarın dağıntılar arasından salamat çıxmışdı möcüzə nəticəsində. Sonradan, lap sonradan gözü oyuncaqlarını axtarmışdı. Bir də və artıq mələk kimi uçub getmiş dostlarını. Həmyaşıdlarını. Oyunlar oynadığı, top dalınca qaçdığı küçədən əsər-əlamət qalmamışdı…\nBudur, o məsum gecədən bir il keçib. Bir il əvvəl ölkənin ikinci ən böyük şəhəri Gəncə bombalandı. Gözlənilən idimi? Bəlkə də hə. Çünki ermənilərin dinc sakinlərə, müharibə meydanından uzaq dinc yaşayış yerlərinə qarşı vəhşilikləri ilk hal deyildi.\nBəxtiyarın indi 6 yaşı var. Heç vaxt xəyal belə edə bilməyəcəyi hadisələr yaşadı bir il əvvəl. Qonşuluqdakı tanıdığı, sevdiyi bir çox insanı itirdi bu savaşda. Yaşıdları ölüm nədir bilməzkən, o əlində qərənfillə şəhidləri anırdı o gün. O gecəni isə unutmur.\n– Oyandım gördüm ki, üzüm qandı. Sonra da partlayış səsi gəldi.\n– Bəs qorxdunmu?\n– Qorxmadım. Qorxmaq olmaz ermənidən. Erməniləri iti qovan kimi qovduq. Qisasımızı aldıq.\nNə boyda böyüyüb bu uşaq bu bir ildə? Müharibənin, Vətən Müharibəsinin simvoluna çevrilmiş Bəxtiyar Heydərli.\nNənəsi deyir ki, Bəxtiyar adətən onun yanında yatırmış.\n– Həmin gecə necə oldusa, o biri otağa keçdi. Özü də gec yatdı. Saat iki olmuşdu, ya yox, gördüm ev silkələndi. Divarlar üstümə gəldi. Özümdən asılı olmayaraq “Bəxtiyar” qışqırdım. Sonrasından xəbərim olmadı.\nErməni faşistlər məhz gecə hədəfə almışdılar dinc sakinləri. Həmin vaxt Gəncə dərin yuxuya getmişdi. Məqsəd də elə gecə zərbəsiylə daha çox insan qırğınına nail olmaq idi. Balaca Bəxtiyarı dağılan evin qalıqları arasından güclə tapıb çıxararlar. Evin divarları hər an uça bilərmiş deyə, ehtiyatla davranırlar. Nə baş verdiyini belə anlamırmış uşaq. Üz-gözü qanlı birtəhər ərazidən uzaqlaşdırırlar. Və bir il əvvəl onun yumru, işıqlı, gülər üzü bütün sosial şəbəkələri bürüyür.\nAtası Elnur Heydərov həmin gecənin qorxunc olduğunu deyir:\n– Yatdığımız yerdə ev başımıza uçdu, tez durduq və uşaqları götürdük. Onlar qorxmuşdular. Oğlum yaralanmışdı. Allah qonşularıma rəhmət eləsin. Cavan ailələrin başçıları rəhmətə getdi, körpə uşaqlar yetim qaldı. Allah əsgərlərimizin və Prezidentimizin canını sağ eləsin. Biz qorxmuruq və öz Vətənimizi qoruyuruq. Balamla fəxr edirəm ki, onun üzündəki təbəssümü şəhid olan generalımız Polad Həşimovla birlikdə qoyublar. İkisi də gülərüzdür. Oğlumla qürur duyuram. Allah erməniyə lənət eləsin. Bəxtiyarın gülümsəməyi o demək idi ki, biz qələbə çalacağıq. Elə də oldu.\nAnası Lalə Heydərova:\n– Aynalar və hər şey üstümüzə töküldü. Uşaqlarla birlikdə yatmışdıq. Partlayış səsləri səsləri gəlirdi, uşaqları yanıma yığmışdım ki, qorxmasınlar. Həqiqətən, qorxmadılar. Mən çox bəxtiyar anayam ki, Azərbaycan dövlətində Bəxtiyar kimi oğullar böyüyür. Allah dövlətimizə, xalqımıza can sağlığı versin. Bəxtiyar heç nədən qorxmadı, bizi dağıntılar altında çıxardanda dedi ki, mən qorxmuram, sən də qorxma. Dedi ki, bacımı qoruyuram. Bəxtiyarın başı çapılmışdı, burnu qanamışdı, sağ qulağı ikiyə bölünmüşdü.\nŞahidlər deyir ki, çox şok keçirdi uşaq. Hələ də nə baş verdiyini anlaya bilmirmiş. Onun üçün nağıl kimi gəlir baş verənlər.\n– İnandırım sizi, onun sağ qalması möcüzəydi. Onu tapdığımız yer daş-kəsək, şüşə qırıntılarıyla doluydu. Bir də baxdıq ki, o boyda dağıntının altından baxıb gülür.\nYaraları çoxdan sağalıb Bəxtiyarın. Evdə dağıntılar altında qalan, ordan çıxarılan zaman gülümsəməsi ilə dünyanı heyrətə salan Bəxtiyar Heydərlinin.\n– Evimizi ermənilər dağıtdı. Biz isə ermənilərə qalib gəldik. Mən qorxmadım. Mən qorxaq deyiləm.\n– Böyüyəndə nə olacaqsan?\n– Polad Həşimov. Onun qisasını alacam. Onun kimi qəhrəman olacam. Qorxmaq olmaz ermənidən.\nTəsəvvür edin, qisas, qəhrəman. Balaca Bəxtiyarın erməni xisləti üzərində təntənəsidi əslində bu sözlər.\nArdınca da bir parça şeir. Şirin Gəncə ləhcəsində:\n– El bilir ki, sən mənimsən,\nSonda yenə gülümsəyir… Müharibənin gülən üzü, gülüzlü…\nAY Partiyanın Mətbuat Xidməti


Kənd Təsərrüfatı nazirliyi ilə Eldar Mahmudovu bağlayan nədir? -Video » Dogruxeber.az\nKənd Təsərrüfatı nazirliyi ilə Eldar Mahmudovu bağlayan nədir? -Video\nAzərbaycan xalqı dünyanın ən xoşbəxt insanlarındandır ki, Allah-Təala ona yeraltı və yerüstü sərvətlərlə dolu məkan nəsib edib. Lakin belə bir deyim də var ki, “Allah hər xoşbəxtliyi bir yerdə vermir”. Bunca əlverişli iqlimi, zəngin sərvətləri olan dövlətimizin sərvətinə göz dikən nankor övladlar isə yəqin ki, millətin xoşbəxtliyinin kəffarəsidir. Biz bu yazımızla kimlərin bu millət üçün kim olduqlarını birbaşa ictimaiyyətə çatdırmaq istəyirik.\nYaxın tarixlərdə bütün ölkə ictimaiyyəti,Dövlət Neft Şirkətinin Prezidenti Rövnəq Abdullayevin “qoçularının” Qarabağ qazilərini vəhşicəsinə döyüb, əl-ayaqlarını sındırdığını ürək ağrısı ilə izlədi. Qaziləri döydürən Rövnəq Abdullayevin hesaba gəlməyən var-dövlətləri yəqin ki, valideynlərinin müəllimlik məvacibi ilə əldə edilməyib. Deyilənlərə inansaq, iki milyonluq saatın da sahibi məhz “SOCAR” prezidentinin oğluna məxsus olduğu deyilirdi.\nÖlkəmizin bərəkətli torpaqları tarixin hər mərhələsində əkinçilik sahəsi ilə məşğul olan insanları təəccübləndirir. İlin dörd fəsli üçün məhsul yetişdirmək imkanlarına sahib olan Azərbaycan coğrafiyasında,ildə bir dəfədə olsun lazımınca yararlanmaq mümkün deyil. Nəticəsi də ölkədə kənd təsərrüfatının düzgün idarə olunmaması ağılasığmaz bahalığa yol açır. Əlbəttə ki, bütün bunlar bizlərin deyil, Müasir Müsavat Partiyasının sədri cənab Hafiz Hacıyevin fikirləridir.\nHafiz Hacıyev bu gün Azərbaycan Respublikası Kənd Təsərrüfatı naziri İnam Kərimovu bacarıqsızlıqda və eyş-işrət düşkünlüyündə təqsirləndirir. Mövsümündə belə kənd təsərrüfatı məhsullarının olduqca baha olması nazirin səriştəsizliyinin acı nəticəsidir.Bütün bunlar işin bir tərəfi.\nAcınacaqlısı odur ki, adı gedən nazirlikdə İstehsal Müəssisələri ilə İş şöbəsinin müdiri vəzifəsində oturan Aydəm İsmayılov dövlət əleyhinə qruplaşmanın başında dayanan Eldar Mahmudovun kadrlarındandır. Bu haqda “azfakt”.com və digər xəbər portallarında geniş məlumatlar dərc olunmuşdur.\nAydəm İsmayılov nazirlikdə şöbə müdiri vəzifəsinə təyin olunmazdan əvvəl “Azəraqrar” Dövlət İstehsalat Birliyi MMC-nin direktoru vəzifəsində çalışıb. Eyni zamanda Eldar Mahmudovun sağ əli olan və sahibkarlara “divan tutan” Akul Akif”lə şərik olub. Əminik ki,bu haqda müxtəlif mətbuat orqanlarında kifayət qədər yayılan məlumatlar oxucunun yaddaşından silinməyib. Hətta “EuroTikinti” MTK-nın sədri Nəsimi Sadiqov mətbuata verdiyi müsahibələrinin birində bildirir ki: Aydəm İsmayılovun şəriki “Akul Akif” onu çağırıb 3000.000 dollardan baha olan əmlakının qarşılıqsız A.İsmayılovun adına keçirməsini hədə-qorxu ilə tələb edib və nail olublar.\nGöründüyü kimi istər müxalifət lideri Hafiz Hacıyevin, istərsə də mətbuatın yayımladığı məlumatlarda bu gün Kənd Təsərrüfatı nazirliyində kimlərin vəzifə tutduğu göz önündədir.\nÖlkə Prezidentinə və dövlətə qarşı ayaqlanan qrupun başında dayanmış Eldar Mahmudovun “məktəbini oxumuş” bir məmurdan xalqa nə xeyir gələ bilər? Məgər nazir İnam Kərimov A.İsmayılova belə bir vəzifə həvalə edəndə onun kim olduğunu bilmirdi?. Əlbəttə ki, gözəl bilirdi. Bəs elə isə maraqlarının arxasında dayanan nədir ki, bu qədər çirkab içərisində olan birisini gətirib millətin “ruzi” ağacına çıxardıb? Halbuki, Hafiz Hacıyevin söylədiyi kimi ”Green park” MMC kimi böyük bizneslərə sahib olan A.İsmayılov kifayət qədər təmtəraqlı həyat tərzi yaşayır.\nAzərbaycan Respublikasının qanunvericiliyi ilə dövlət qulluğu statusu daşıyan şəxs bizneslə məşğul ola bilməz. Görünür ki, Azərbaycan Respublikasının qanunları A.İsmayılova aid deyil. Əks halda oturduğu kürsüsündə törətdiyi, əməllərlə xalqı dövlətə qarşı narazı salmağın məsuliyyətini dərk etmiş olardı. Çox təəssüf ki, nazir işçisi haqqında söylənilən bu qədər faktlara etinasız yanaşır. Bir sözlə, məmurun mövqeyini, xalqın mənafeyindən üstün tutur. Necə deyərlər:-”Dəyirman öz işində,çax-çax baş ağrıdır”\nAdları qeyd olunan şəxslərin mövqeyini dərc etməyə hazırıq:\nTarix:29-10-2019, 11:41 Baxış Sayı:202 Kateqoriya:gundem / sosial / hadise / maraqli / video / ustxeber


Bugün sizi çoxdan bəri narahat edən suala cavab ala bilərsiniz - xanimlar ucun qadin xeberleri\nMaraqlı Baxılıb: 1725 Tarix: 10 noyabr 2016\nKişinin bürcünə görə yataqda çılğına döndərməyin YOLLARI\nKişilər bürclərə inanmaya bilər. Amma onların xarakterini bürclərinə görə təyin edərək yataqda çılğına döndərmək mümkündür. Uğur qazanan qadın görəndə başlarını itirirlər Qoç kişiləri ovun özündən çox ovlanma prosesini v\nEhtiyatlı olun ! Biri sizdən sui-istifadə etməyə can atır\nDünyanın nüfuzlu və məşhur ulduz falları portalları "Horoscope" və "Astrology"yə istinadən bu günün qoroskopunu təqdim edir. Qoç - birgə layihədə iştirakla müqayisədə müstəqil fəaliyyət daha məhsulda\nsonxeber.az qadın geyimi qis geyimləri 2021 həkim məsləhəti intim münasibətləri goyemin faydasi cins 2021 uz maskalari kosmetika qoz qabigi əks qidalar


Muzdlu işçilərin sayı açıqlandı\n13 Oktyabr 2014 03:34\n2014-cü il sentyabrın 1-ə olan vəziyyətinə görə ölkə iqtisadiyyatında muzdla çalışan işçilərin sayı 1511,4 min nəfər olub.\nPublika.az-ın məlumatına görə bu barədə Dövlət Statistika Komitəsi məlumat yayıb. Məlumata görə, onlardan 892,8 min nəfəri iqtisadiyyatın dövlət bölməsində, 618,6 min nəfəri isə qeyri-dövlət bölməsində fəaliyyət göstərib.\nMuzdla işləyənlərin 22,5 faizi təhsildə, 18,8 faizi ticarət, nəqliyyat vasitələrinin təmiri sahəsində, 12,3 faizi sənayedə, 8,7 faizi əhaliyə səhiyyə və sosial xidmətlərin göstərilməsində, 6,8 faizi tikintidə, 5,0 faizi nəqliyyat və anbar təsərrüfatında, 3,8 faizi peşə, elmi və texniki fəaliyyət sahəsində, 2,9 faizi kənd təsərrüfatı, meşə təsərrüfatı və balıqçılıq sahəsində, 1,8 faizi informasiya və rabitə sahəsində və 17,4 faizi iqtisadiyyatın digər sahələrində fəaliyyət göstəriblər.\nOnların orta aylıq nominal əmək haqqı 440,9 manat təşkil edib. İqtisadiyyatın mədənçıxarma sənayesində, maliyyə və sığorta fəaliyyətində, informasiya və rabitədə, peşə, elmi və texniki fəaliyyət sahəsində, tikintidə isə orta aylıq nominal əmək haqqı daha yüksək olub.


Gürcüstan İKT-nin inkişafında 176 ölkə arasında 74-cü yerdədir – Marneuli FM\nCümə 29 May 2020 / 10:34\nGürcüstan dünya ölkələri arasında informasiya-kommunikasiya texnologiyalarının (İKT) inkişafı reytinqində 74-ci yerdə qərarlaşıb.\n“Marneuli” Radiosu xəbər verir ki, bu barədə çərşənbə günü Beynəlxalq Telekommunikasiya İttifaqının (BTİ) yaydığı məlumatda bildirilir.\nRespublika bu göstəriciyə görə keçmiş SSRİ dövlətləri arasında Rusiya (45-ci yer), Qazaxıstan (52), Moldova (59) və Azərbaycandan (65) geri qalsa da, Ermənistan (75), Ukrayna (79), Özbəkistan (95) və Qırğızıstanı (109) qabaqlayıb.\nPostsovet məkanı ölkələrinin demək olar ki, hamısı dünya reytinq siyahısının yüzlüyünə düşə bilib.\nMDB ölkələri arasında bu sahədə 176 ölkə içində 32-ci olan Belarus liderlik edir.\nQlobal reytinq siyahısında birinci yeri İslandiya tutub. İlk üçlüyə Cənubi Koreya və İsveçrə də daxil olub.\nİlk onluqda həmçinin Danimarka, Böyük Britaniya, Honkonq (Çin), Niderland, Norveç, Lüksemburq və Yaponiyanın adı var.\nBTİ yeni hesabatında informasiya-kommunikasiya texnologiyalarından istifadə indeksi nəzərə alınıb.


Məmurların maşınlar üçün xərcləri – Şok rəqəmlər – Yenicag.Az\nAna Səhifə Araşdırma Məmurların maşınlar üçün xərcləri – Şok rəqəmlər\nYeni Çağ Media Qrupu – Yanvar 28, 2016 - 11:01\nYenicag.az xəbər verir ki, “Bizim yol” qəzeti Dövlət Statistika Komitəsinin saytında büdcədən xidməti avtomobillərin alınmasına vəsait ayrıldığı barədə statistikanı araşdırıb. Məlum olub ki, belə bir statistika mövcud deyil. Sadəcə ölkədə olan minik avtomobillərinin illər üzrə sayı verilib, onların arasında təkcə şəxsi minik avtomobilləri ayrıca göstərilir.\nBuradan bəzi ipucları əldə etmək olar. Məsələn, 2014-cü ildə 1,100,124 minik avtomobilinin 1,048,094-ü şəxsi minik avtomobili olub. 52,030 avtomobilin də xidməti və şirkətlərə aid olduğunu bizə güman etmək qalır. 2000-cı ildə 332,026 minik avtomobilindən 319,297-si şəxsi, 12,729-u qeyri-şəxsi olub. 2001-2005-ci illərdə çox da sürətli olmayan artan templə qeyri-şəxsilərin sayı 12,250-dən 15,268-ə çatıb. 2006-cı ildə birdən-birə iki dəfəyə yaxın artım qeydə alınıb – 23,631 ədəd. Bu say 2007-ci ildə 27,555, 2008-ci ildə 31,493, 2009-cu ildə 33,360, 2010-cu ildə 36,025, 2011-ci ildə 38,850, 2012-ci ildə 42,163, 2013-cü ildə 43,777, 2014-cü ildə 52,030 olub. Keçən ilə dair məlumat yoxdur.\nMəsələn, 2010-cu ilin baza məlumatlarına görə Maliyyə Nazirliyinin Cəlilabad rayon Maliyyə İdarəsi “Performance Center Co” MMC-dən 15,000 manatlıq nəqliyyat vasitəsi alıb. Nazirliyin Şabran və Ağdam rayon idarələri də eyni qiymətə, eyni şirkətdən nəqliyyat götürüblər.\nSəhiyyə Nazirliyi Qubadlı Rayon Mərkəzi Xəstəxanası “Performance Center Co” MMC-dən 16,000 manata avtomobil alıb.\nTəhsil Nazirliyi Müəllimlər İnstitutu Gəncə Filialı 18,000 manata “Mx-Co” MMC-dən maşın alıb.\nEkologiya və Təbii Sərvətlər Nazirliyi “Okean Avto” MMC-dən 29,492 manatlıq alış-veriş edib.\nAbşeron Rayon İcra Hakimiyyəti fiziki şəxs Vüqar Hüseynovdan 68,300 manat, “Flaqman A” MMC-dən də 49,980 manat dəyərində nəqliyyat vasitələri satın alıb.\nDövlət Yerquruluşu Layihə İnstitutunun “Qrand Motors” MMC-dən əldə etdiyi nəqliyyat vasitələrinin dəyəri 287,635 manatdır.\nMaliyyə Nazirliyi Qusar Rayon üzrə Maliyyə İdarəsi “Performance Cenlr Co” MMC-dən 15,000 manat “Chevrolet” Niva avtomobili əldə edib. Zərdab rayon İH də həmin şirkətdən bu maşından alıb.\nİdarə və təşkilatlar daha çox avtomobillərin ehtiyat hissələri, təmirinə pul sərf edib, bir də onların sığortasına. Bunların bəziləri bazada əksini tapıb. Məsələn, Mərkəzi Bank əsas vəsaitlər, nağd pul və nəqliyyat vasitələrinin sığortalanmasını 234,995 manata “Paşa Sığorta”ya həvalə edib. MB nəqliyyat vasitələrinə texniki xidmət göstərilməsinə də “Urud” firmasına 123,000 manat verib. Nəqliyyat vasitələrinə ehtiyat hissələrinin alınması çox vaxt nəqliyyatın özündən baha-başa gəlib. “Bakıelektrikşəbəkə” ASC “Sintez” MMC-dən 604,152 manatlıq avtomobil hissəsi alıb.\nTenderlərin məzmunundan belə görünür ki, dövlət qurumlarında ucuz avtomobilləri rəsmiləşdirib, bahalı avtomobillər üçün hissələr alırlar. Üst-üstə götürəndə tenderlərdə alınan avtomobilin dəyəri, hissələrə xərclənən vəsaitlərdən azdır – 658,315 manat nəqliyyat vasitəsinə qarşı 2,722,307 manatlıq ehtiyat hissəsi.\n“Azərsu” ASC bir ildə 6,630,618 manatlıq xidməti və xüsusi təyinatlı maşın alıb. 2011-ci ildə “Revanş” MMC adlı şirkətdən 209,654 manatlıq “KİA Sportage” avtomobilləri alınıb. Bu avtomobillərin Azərbaycanda rəsmi distribütoru eyniadlı şirkətdir, “Revanş” MMC-nin isə internetdə boş bir “Facebook” səhifəsindən başqa haqqında məlumat yoxdur. “Grand Motors” MMC-dən də 1,000,074 manatlıq minik və yük avtomobili əldə edilib. Sonra təzədən “Grand Motors” MMC, “AS Texnika” MMC, “Gəncə Avtomobil Zavodu” İB, “İmprotex Truck and Buses” MMC-yə də 5,420,890 manatlıq bir sifariş verməklə su təchizatı və kanalizasiya sisteminin istismarına tələb olunan xüsusi təyinatlı maşın və mexanizmlər satın alınıb. Sonrakı ildə “Toyota” avtomobilinin alınması da yenə 56,451 manata (“Revanş” MMC) başa gəlib. 2013-cü ildə də 70 min manat, daha sonra 59,000 manata “Toyota Avalon” markalı avtomobil alıb.\n2013-cü ildə Ədliyyə Nazirliyi Penitensiar xidməti 45,430 manata “Toyota Highlander” avtomobili əldə edib. Manat nüfuzdan düşmədən əvvəl bu qabaritli avtomobil həmin civarda idi. Lyuks avtomobildir.\nDİN 235,281 manatlıq ehtiyat hissəsi, 64 min manatlıq da “Niva” markalı avtomobil alıb. Daha sonra yenə avtomobil ehtiyat hissəsi “İlqar-MR” MMC-yə düz 500,851 manatlıq tender qazandırıb. Bu firmanın adı “dövlət qurumlarından iri məbləğdə tender götürənlərin siyahısı”ndadır. Nazirlik 171,690 manata şin və akkumulyator batareyaları, 339,984 manata da sürtkü materialları alıb. Əlavə olaraq yenə 624,182 manat şinlərə, müxtəlif adda ehtiyat hissələrinə də 800,709 manat (“Muravto” MMC) xərcləyib.\nBakı Metropoliteni iki “Kia Optima” və bir “Toyota Lexus” markalı avtomobilə 213,580 (“Duet” firması) manat verib. Avtomobilin birinin qiyməti 71,193 manatdır.\nQaçqınların və Məcburi Köçkünlərin İşləri üzrə Dövlət Komitəsi belə “Nurgün Avto” MMC-dən 34,200 manata avtomobil alıb.\nSəhiyyə Nazirliyi “Mercedes Vito” və “Mercedes Sprinter” markalı təcili yardım avtomobillərinə ehtiyat hissələri və kuzov şüşələrinə 235,955 manat sərf edib.\n“Meliorasiya və Su Təsərrüfatı” ASC minik avtomobillərinə 295,000 manat, kiçik tonnajlı yük avtomobillərinə də 522,500 manat (“Grand Motors” MMC) xərcləyib.\n2014-cü ildə Hesablama Palatası “Toyota Bakı Mərkəzi” MMC və “Lexus Bakı” MMC-dən 200,000 manatlıq nəqliyyat vasitələri alıb.\nDövlət Sərhəd Xidməti 7 ədəd Niva “Chevrolet” avtomobili üçün “Performance Center co” MMC-yə 94,380 manat ödəyib.\nMB yenə “Paşa Sığorta”da 271,445 manatlıq sığorta aparıb, 400,219 manat bir dəfə, 336,528 da sonra nəqliyyat vasitələrinə texniki xidmətin göstərilməsinə sərf edib.\n“Təmiz Şəhər” ASC şinlərə 292,014, digər ehtiyat hissələrinə də 291,000 manat xərcləyib.


“Çiçəklənən Abşeron” layihəsi Novxanıda | marja.az\nKOBİA-dan Marja-ya daxil olmuş məlumatda bildirilir ki, KOBİA-nın İdarə Heyətinin sədri Orxan Məmmədov və “Bakı Abadlıq Xidməti” MMC-nin direktoru Binnət Əli Qasımovun iştirakı ilə Novxanı qəsəbəsində yaşayan ailələrə müxtəlif bitkilər (lavanda, bibəriyyə və s.) təqdim edilib. Ümumilikdə layihə çərçivəsində Novxanıda yaşayan 300-ə yaxın ailənin hər birinə 250-1000 arası müxtəlif bitkilərin verilməsi nəzərdə tutulur. Hər bir ailə onun üçün müəyyən edilmiş aylıq vəsait qarşılığında bu bitkilərə qulluq edəcək. Bitkilər 6-12 ay müddətində ailələrdən geri götürüləcək və onların istəyinə uyğun olaraq yeniləri ilə əvəz edilə bilər.\nBalaxanı Green Garden


Siyavuş Novruzov: “Bəzən gənclər universitetlərə təhsil almağa deyil, diplom almağa gedirlər” – www.islam.com.az\nFoto xəbərSiyavuş Novruzov: “Bəzən gənclər universitetlərə təhsil almağa deyil, diplom almağa gedirlər”\n“Hamı gözləyir ki, dövlət tərəfindən büdcə ayrılsın və xərclənsin”.\n“Bəzən görürsən ki, gənclər universitetlərə təhsil almağa deyil, diplom almağa gedirlər”.\nDin.az “Report”a istinadən xəbər verir ki, bunu Milli Məclisin Komitə sədri Siyavuş Novruzov deyib.\nO, bu kimi hallardan təəssüfləndiyini bildirib: “Elmlər namizədi, elmlər doktoru səviyyəsində təhsil alanlar da bəzən bunu diplom üçün edirlər. Həmin şəxs fikirləşmir ki, bu diplomun dövlət, xalq və ya onun çalışdığı təşkilat üçün nə qədər əhəmiyyəti var. Hər bir professor, hər bir elmlər doktoru fəxrlə yetişdirdikləri elmlər doktoru, elmlər namizdələrinin statistikasını qeyd edir. Amma nə qədər elmi işin sənayeyə, kommersiyaya tətbiq edildiyini, bundan ali məktəblərin, AMEA-nın nə qədər gəlir əldə etdiyini demirlər. Nəticə etibarı ilə bunun müzakirəsi aparılmalıdır”.\nS.Novruzov qeyd edib ki, 2016-cı ildə beynəlxalq elmi jurnallarda Azərbaycan alimlərinin 500-ə yaxın məqaləsi çap olunub: “Bunun 200-ü BDU-nun 200-ü isə AMEA-nın institularının nəticələridir. Alimlər tərəfindən də axtarışlar olmalıdır, onlar kommersiya strukturlarına öz təkliflərini verməlidirlər. Təəssüflər olsun ki, bu addımlar atılmır. Hamı gözləyir ki, dövlət tərəfindən büdcə ayrılsın və xərclənsin”.


Azərbaycan, Rusiya və İran xarici işlər nazirlərinin birgə mətbuat konfransı keçirilib - Report.az\nAzərbaycan, Rusiya və İran xarici işlər nazirlərinin birgə mətbuat konfransı keçirilib\n8 Avqust, 2016 22:15\nBakı. 8 avqust. REPORT.AZ/ Avqustun 8-də Azərbaycan, İran və Rusiya prezidentlərinin üçtərəfli Zirvə görüşündən sonra hər üç ölkənin xarici işlər nazirlərinin birgə mətbuat konfransı olub.\n"Report" AzərTAC-a istinadən xəbər verir ki, Azərbaycanın xarici işlər naziri Elmar Məmmədyarov Azərbaycan, İran və Rusiya dövlət başçılarının iştirakı ilə keçirilən üçtərəfli görüşün yekunları barədə məlumat verərək bildirib ki, danışıqlarda “Şimal-Cənub” dəhlizi ilə bağlı məsələlər müzakirə olunub.\nKeçirilən görüşlərdə Ermənistan-Azərbaycan, Dağlıq Qarabağ münaqişəsinin də müzakirə olunduğunu qeyd edən nazir Elmar Məmmədyarov bildirib ki, Sankt-Peterburq görüşündən sonra münaqişənin həlli ilə bağlı imkanlar mövcuddur. İstəyirik ki, təhlükəsizliklə bağlı olan məsələlər də həllini tapsın. Bəyannamədə də qeyd edilir ki, həll olunmamış münaqişələrlə bağlı məsələlər narahatlıq doğurur və çətinliklər yaradır. Sənəddə “Şimal-Cənub” dəhlizindən tam istifadə olunması üçün münaqişənin beynəlxalq hüquq normaları və prinsipləri çərçivəsində həllinin vacibliyi qeyd edilib.


Xaçmazda keçirilən sınaq imtahanlarında şimal bölgəsindən 1000-ə yaxın abituriyent iştirak edib - AZƏRTAC – Azərbaycan Dövlət İnformasiya Agentliyi\nFevralın 10-da Dövlət İmtahan Mərkəzi tərəfindən ali təhsil müəssisələrinə qəbul imtahanının ikinci mərhələsinin modelinə uyğun sınaq imtahanlarında şimal bölgəsindən 1000-ə yaxın abituriyent iştirak edib.\nAZƏRTAC-ın bölgə müxbiri xəbər verir ki, abituriyentlər Xaçmaz şəhərindəki iki mərkəzdə - akademik Zərifə Əliyeva adına 8 nömrəli məktəb-liseydə və Əzizəddin Tahirov adına Köhnə Xaçmaz tam orta məktəblərində biliklərini sınayıblar.\nDİM-in Xaçmaz regional bölməsindən bildirib ki, hər iki mərkəzdə imtahanların keçirilməsi üçün ideal şərait yaradılıb. İmtahanlara 49 nəzarətçi müəllim, o cümlədən 3 imtahan rəhbəri cəlb olunub.\nSınaq imtahanında iştirakçılara 2019-cu ildə ali təhsil müəssisələrinin bakalavriat səviyyəsinə qəbul imtahanının modelinə uyğun olaraq hər ixtisas qrupunda 3 imtahan fənni üzrə test tapşırıqları təqdim olunub. İmtahan saat 11:00-da başlayıb və 3 saat davam edib. Abituriyentlərə hər fənn üzrə 30 test tapşırığı təqdim olunub. Bu tapşırıqların 22-si qapalı, 8-i isə açıq formalıdır. Açıq formalı tapşırıqlardan 3-ü yazılı şəkildə cavablandırılması tələb olunan situasiya, mətn və ya mənbə əsasında hazırlanan tapşırıqlardır. Digər açıq formalı tapşırıqlar uzun müddət istifadə olunan və cavabları kodlaşdırıla bilən hesablama, seçim, xronologiya, uyğunluğu müəyyənetmə tipli tapşırıqlardır.\nİmtahanlar Xaçmazla yanaşı respublikanın daha 25 şəhər və rayonunda, ümumilikdə 55 binada təşkil olunub.\nAZERTAG.AZ :Xaçmazda keçirilən sınaq imtahanlarında şimal bölgəsindən 1000-ə yaxın abituriyent iştirak edib\nBakı Dövlət Universiteti yeni "Erasmus + KA2" layihəsinin icrasına başlayacaq


ELEKTRON TƏHSİL TEXNOLOGIYALARININ TƏTBİQİNİN GENİŞLƏNDİRİLMƏSİ\nÇərşənbə axşamı , 15 Yanvar 2019\nTəhsil Nazirliyi Azərbaycan dilində elektron resursların artırılması və müasir təhsil sistemində aktuallığını nəzərə alaraq, 2018-ci ildə bu istiqamətdə fəaliyyətini genişləndirmişdir. Belə ki, ümumilikdə 296 ədəd elektron resurs – lokallaşdırılmış 3D animasiyalı videolar və Khan Academy dərsləri, multimedia məzmunlu və qiymətləndirmə sistemli video dərslər, elektron dərsliklər hazırlanaraq Təhsil Nazirliyinin portallarında (www.e-derslik.edu.az, www.e-resurs.edu.az, www.video.edu.az) yerləşdirilmişdir. Sözügedən portallardan bugünədək 4,288,185 dəfədən çox istifadə olunmuşdur.\nTəhsil Nazirliyinin həyata keçirdiyi “Rəqəmsal bacarıqlar” layihəsi çərçivəsində 2018-2019-cu tədris ili ərzində Bakı şəhəri üzrə 65 və Gəncə şəhəri üzrə 6 ümumi təhsil müəssisəsi də (26 min şagird) layihəyə qoşulmuşdur. Layihə çərçivəsində hazırki dövrədək 230 kompüter otağı və 2500-ə yaxın kompüter istifadəyə verilmiş, internet şəbəkəsinə yüksək sürətli bağlantı ilə təmin olunmuşdur. Sözügedən layihə şagirdlərdə alqoritmik düşüncə və məntiqin, layihələndirmə bacarıqlarının inkişafı və proqramlaşdırmanın əsaslarının öyrədilməsi məqsədini daşıyır.\nEyni zamanda, Bakı Ekspo Mərkəzində keçirilən XII Beynəlxalq Təhsil və Karyera Sərgisində təqdim olunan “Polyup” onlayn platformasını da xüsusi qeyd oluna bilər. “Polyup” layihəsi hesablama təfəkkürünü inkişaf etdirən, real həyatda problemlərin səmərəli üsullarla həllinə yönəlmiş ödənişsiz və hər kəsə açıq olan oyun tipli təhsil platformasıdır. Platformanın riyaziyyat dərslərində pilot olaraq tətbiqinə başlanılmışdır.\n2018-ci ildə 15 ümumi təhsil müəssisəsinin ibtidai və yuxarı sinif şagirdləri üçün sinif otaqları “Lego Education” təhsil robotları ilə təchiz olunmuşdur. Bakı, Sumqayıt, Lənkəran və Mingəçevir şəhərlərindən 70 nəfər informatika və fizika müəllimləri təhsil robotlarından istifadə qaydaları, onların tədris prosesində tətbiq olunması üzrə təlimlərdən keçirilmişdir. Qeyd edək ki, texnika ilə təchiz olunmuş müəssisələrin sayı 20-yə çatdırılmışdır. Mövzu ilə əlaqədar məktəblilər arasında 2018-2019-cu tədris ili üzrə “First Lego League (FLL) Azərbaycan” mühəndislik və robototexnika yarışına start verilmişdir. Yarışın məqsədi ümumtəhsil məktəb şagirdlərinin elm və texnologiyalara olan marağını artırmaq, hazırkı qlobal problemlərin elmi-texniki həllinə öz töhfələrini verməyə həvəsləndirməkdir.\nQeyd edək ki, hər il olduğu kimi 2018-ci ildə də Təhsil Nazirliyi tərəfindən İKT üzrə savadlılığının artırılması məqsədi ilə təhsil sisteminin pedaqoji və inzibati-idarəetmə heyəti üçün ixtisasartırma və stajkeçmə xidmətləri təşkil olunmuşdur. Belə ki, 4000 nəfər müasir tədris strategiyaları, tədrisdə elektron resurslardan istifadə, İKT-nin tədrisdə tətbiqi, layihə əsaslı öyrənmə metodikası və digər mövzular üzrə ixtisasartırma və stajkeçmə xidmətindən bəhrələnmişdir.


Bölgə gənclərinin ixtisas və bacarıqlarına uyğun işlə təmin olunmaları üçün layihə reallaşdırılır -\nBölgə gənclərinin ixtisas və bacarıqlarına uyğun işlə təmin olunmaları üçün layihə reallaşdırılır\nTarix: 9-1-2015 // saat: 15:51\n“Göyçay İnkişaf Mərkəzi” Gənclər İctimai Birliyi Gənclər və İdman Nazirliyinin dəstəyi ilə “Uğur akademiyası” adlı layihənin icrasına başlayıb.\nAzərTAc xəbər verir ki, gənclərin kənd təsərrüfatı sahəsində məşğulluq probleminin həllinə töhfə vermək, insan kapitalı resurslarının inkişafına dəstək olmaq, regionun sosial-iqtisadi inkişafına kömək göstərmək məqsədilə həyata keçirilən layihədə Göyçay, Ucar və Ağdaş rayonlarından olan 50 nəfər gənc iştirak edir. Layihənin tələblərinə uyğun olaraq əvvəlcə gənclər arasında sosioloji sorğu keçirilib. Sonrakı mərhələdə təşkilatın ofisində gənclərin ixtisas və bacarıqlarına uyğun iş yerləri tapmalarına, bununla da məşğuliyyətlərinin artırılmasına, o cümlədən cəmiyyətə daha tez inteqrasiya edilmələrinə yardım göstərmək məqsədilə təlimlər keçiriləcək.\nHəmçinin şəxsi inkişafın ictimai statusunun yüksəldilməsi, şəxsi inkişafa həvəsin oyadılması, peşə təhsilli mütəxəssislərlə müvafiq biznes qurumları arasında əməkdaşlığın yaradılması və şəxsi inkişaflarında fərqlənən gənclər üçün dövlət və özəl müəssisələrinə öyrənmə səfərləri təşkil edilməsi təmin ediləcək. Regionda gənclərin məşğulluq imkanlarının artırılmasına və onların peşə təhsili üzrə kurslara cəlb olunmasına şərait yaradılacaq. Bununla əlaqədar xüsusi təlim vəsaiti hazırlanıb. Qeyd edək ki, Gənclər və İdman, Kənd Təsərrüfatı nazirliklərinin əməkdaşlarının, bu sahədə təcrübəli ekspertlərin iştirakı ilə yanvarın 24-də Göyçayda forum keçirilməsi planlaşdırılır.


Prezident: "Əgər Ermənistan konstruktiv addımlar atsa və əraziləri boşaltsa, bütün kommunikasiyaları açacağıq" | Report.az\nPrezident: "Əgər Ermənistan konstruktiv addımlar atsa və əraziləri boşaltsa, bütün kommunikasiyaları açacağıq" "Əlbəttə ki, sülh regiondakı vəziyyəti tamamilə dəyişəcək. Üç Qafqaz ölkəsinin əməkdaşlıq edəcəyi vaxtı görməyi ümid edirəm. İndi məsələn, Azərbaycan və Gürcüstan arasında əməkdaşlıq səviyyəsi çox yüksəkdir".\n22 Oktyabr , 2020 15:08\n"Əlbəttə ki, sülh regiondakı vəziyyəti tamamilə dəyişəcək. Üç Qafqaz ölkəsinin əməkdaşlıq edəcəyi vaxtı görməyi ümid edirəm. İndi məsələn, Azərbaycan və Gürcüstan arasında əməkdaşlıq səviyyəsi çox yüksəkdir".\n"Biz strateji tərəfdaşıq və bizim Gürcüstanın hazırkı hökuməti ilə mükəmməl əlaqələrimiz var. Biz bir-birimizi dəstəkləyirik, biz yaxşı qonşu və dostuq. Baxın, biz birlikdə nə qədər layihə icra etmişik, neftin nəqli, qazın nəqli, elektrik enerjisinin nəqli, dəmir yolu bağlantısı, Bakı-Tbilisi-Qars, Bakı-Tbilisi Ceyhan, Bakı-Tbilisi-Ərzurum, TANAP və bir çox başqa layihələr. Azərbaycan, zənnimcə, Gürcüstanda Türkiyə ilə birlikdə birinci və ya ikinci ən böyük investordur. Birinci və ya ikinci ən böyük vergi ödəyicisidir. Yeri gəlmişkən, 1990-cı illərin ortalarında, boru kəmərinin tikintisi məsələsi müzakirə olunanda Qərbdən bu boru kəmərinin Ermənistandan keçməsi ilə bağlı bəzi təkliflər var idi. Lakin belə olan halda Ermənistan əraziləri boşaltmalı idi və belə olduqda boru kəməri Azərbaycandan Ermənistana, sonra Naxçıvana və oradan Türkiyəyə keçə bilərdi. Bu, ən qısa marşrut idi. Xəritəyə baxsanız, siz boru kəmərinin keçdiyi marşrutu görəcəksiniz. Ermənistandan yan keçmək üçün o, bu cür çəkilib. Lakin ermənilər düşünürdü ki, biz bu boru kəmərini inşa edə bilməyəcəyik. Ona görə onlar yox dedilər. Hesab edirəm ki, indi onlar buna çox peşmandırlar", - deyə dövlət başçısı əlavə edib.\n"Onlar hesab edirdilər ki, biz boru kəmərlərini, dəmir yollarını inşa edə bilməyəcəyik. Onlar həmişə Qars-Gümrü dəmir yolunun istismarını dəstəkləyirdilər. Bu dəmir yolu mövcud idi, lakin Ermənistanın işğalına görə bizim qardaş Türkiyə onu bağlamışdır. Beləliklə, əslində, Ermənistanın dənizə çıxışı var, lakin Azərbaycana qarşı təcavüzə və Türkiyəyə qarşı ərazi iddialarına görə onların Türkiyə ilə sərhədi yoxdur. Bəlkə siz bilmirsiniz, lakin onların konstitusiyasında Türkiyəyə qarşı ərazi iddiaları yer alır. Türkiyə kimi qüdrətli ölkəyə qarşı ərazi iddialarına indiki vaxtda malik olmaq üçün gərək ağılsız olasan. Lakin bu, onların ideologiyasının mahiyyətidir. Danışıqlar aparılan zamanı əvvəlki Ermənistan hökumətinə mesajlar göndərilmişdir ki, onlar işğala son qoyduğu təqdirdə Azərbaycan Dağlıq Qarabağda müxtəlif sosial və iqtisadi layihələri icra edə bilər. Bu mesajlar Minsk qrupunun həmsədrləri vasitəsilə Ermənistanın əvvəlki prezidentlərinə göndərilmişdir və onlar bunları rədd etmişdir. Bu gün Dağlıq Qarabağda insanlar yoxsulluq içində yaşayırlar. Bilirsiniz, orada tam işsizlik, yoxsulluq hökm sürür və infrastruktur dağıdılıb. Biz sərmayə yatırmağa hazır idik. Lakin biz dedik ki, əraziləri boşaldın və biz sizə kömək edərik. Bu gün biz özümüz əraziləri azad etdikdə, əlbəttə ki, biz o insanlara, Dağlıq Qarabağda yaşayan ermənilərə və sözsüz ki, bu ərazini yenidən qurmaq üçün qayıdacaq azərbaycanlılara kömək edəcəyik. Lakin əgər Ermənistan konstruktiv addımlar atsa və əraziləri boşaltsa, əlbəttə ki, biz bütün kommunikasiyaları açacağıq. Mən bilirəm, həmçinin Türkiyə hökumətinin mövqeyi barədə də eşitmişəm ki, onlar da Ermənistanın əraziləri boşaltdığı təqdirdə kommunikasiyaları açacaqlar. Onda Cənubi Qafqazda vəziyyət tamamilə dəyişəcəkdir".


Evdəki Overlord Fellowship\nAlternativ adları: Evdəki Overlord Fellowship\nPlay Evdəki Overlord Fellowship\nGame Overlord Şəfəq Dostluğu: pis qaytarır.\n20. 10. 2015, əvvəlki hissələrin bir uzantısı halına gələn, rol oynayan blokbuster janrında oyunun Overlord Təqaüdünü tərk etdi. Developer Codemasters oyun texnologiyasının klassik mənşəyinə qayıtmaq üçün bu cür sınaq olduğunu söylədi.\nGamers vəziyyətdən yuxarıdan baxır və daha geniş fəaliyyət sahəsini nəzərdən keçirmək üçün açıq deyil. Tək bir kampaniya yaratmaq və ya birgə keçmək üçün dörd dostla əməkdaşlıq edə bilərsiniz. Ən məşhur platformalar üçün əsas oyuncaq hazırlayın:\nOverlord Tərəfdaşlığını idarə edən\nMnogie download və cəhd, müxtəlif fikirlər ifadə, və hamısı razı deyil. İddianın diqqətini alaraq, müəlliflər daha sonra yenilənmiş bir versiyanı azad etməyə söz verirlər ki, bu da yanlış vaxtın düzəldilməsi olacaq.\nSizin rolu açıq-aşkar bir həqiqətdir!\nƏgər şahzadələrin və onların rəqiblərinin parıltısı ilə zireh və parıldamaq arasında seçim etmək üçün istifadə olunarsa, şövqlər də var, amma bu qədər parlaq deyil, bu əyləncənin inkişafı yalnız sizin üçün pis şeylər qüvvələrinə nəzarət etmək üçün hər şeyə qərar verdi. Və qarışdırılmayacaq, gözyaşardıcı gözləri olan cılız gremlinlərin bir hissəsidir. Bu gözəllikləri idarə etməli və pisliyin Overlord Fellowship'ını yükləyin.\nƏvvəlki hissədə gremlins (onlar minions) ustasını qaranlıq Lordu itirmiş və onu canlandırmaq bacarıqları yoxdu. Kəpənəklərin çiçəklənməsinə, kəndlilərin xoşbəxt üzlərini, sürünən çəmənləri və ətirli güllərini seyr edərək, uzun sürən zorakılığa məruz qalmışlar. Küfr kimi uzun, qaranlıq ruha dözüm edə bilməz və qəbilə gülümsanları mağaraya girdikdən sonra qaranlıq dörd qulunu çağırmış bir qədim sehr tapmışdır.\nRisen cinləri xoşagəlməz bir işdir ki, kişilərin ruhunda terroru aşılamaq üçün insanları xaos dünyasını yaratmaq üçün yaratdı. Bütün hazırlıqlarınızdan sonra yenə də Qara Rəbbi diriltməyə cəhd edə bilərsiniz, amma indi üçün dörd canavarı salamlayıram:\nVsesilnaya necromancer bir dəfə səhvən ritual keçirdi və parçaları partladılmışdı, amma indi işdə geri döndü;\nÜstaşayuşçu güclü döyüşçü onun dövründə daş trollara hücum etmədi və öldü, ancaq indi geri döndü;\n-ci ildönümü qardaşının üzvü tərəfindən öldürüldü\nTemny elf ən dəhşətli düşmən cəngavər vuruldu.\nhər bir xarakterə PC-də Overlord Fellowship of the new history adlı öz rolunu təyin etdi. Onlar frontal bir hücumda hücum edir, məsafədən fəaliyyət göstərir, sehrdən istifadə edir və düşmənləri zəifləyirlər. Onlar daha da gücləndiklərini, yetərincə bir döyüşdə göndərərək öz bacarıqlarını inkişaf etdirməliyik. Tezliklə onların istedadlarını müxtəlif silah və avadanlıqların təchiz edilməsi üçün əlavə bacarıqlarla tamamlamaq mümkün olacaqdır.\nƏvvəlki Overlord FOE hissələriylə müqayisə edildikdə, əvvəllər hərbi əməliyyatlar prinsipləri ilə fərqlənən kütləvi zavarushku'ya diqqət çəkirik. İndi qəhrəmanların da özü ilə gremlins mignon şəxsi xüsusiyyətləri ilə pompalana bilər.\nOyunçuları çox təəccübləndirən və silahlarla birlikdə silahlanmış\nnöqtə və qəhrəman mizahı, xalqın evlərinin məhv edilməsi, heyvanların məhv edilməsi, heyvanların məhv edilməsi və xalqın köləsində iştirak etmək üçün kəndə gedə bilərsiniz. Layihənin Üstəgəlinin fitnə dinamikasında bir az rustik olduğunu və heç kimdən imtina etməyəcəyinə inandığını və inanır.\nOS: 64 bit / Windows 7 (və yuxarı)\nProqram: Intel Core i3 seriyası / AMD FX seriyası (daha yaxşı)\nVideo: AMD HD4850 / Nvidia GTS250 (daha yaxşı)\nMesto disk sahəsi: 5 Gb\nOyunlar Online Online MMORPG oyun Evdəki Overlord Fellowship


Almaniyada avtomobilsiz şəhər tikiləcək\n"İnsanlar sakitlik və dinclik istəyirlər" – Avtomobilsiz şəhər tikiləcək\nTikintinin başlanması 2021-ci ilə planlaşdırılır. Ümumilikdə iş təxminən üç il davam edəcək. 2024-cü ilə şəhərdə 900 mənzil tikiləcək.\nBAKI, 29 avqust — Sputnik. Almaniyanın paytaxtı Berlinin cənubunda 16 hektar sahədə avtomobilsiz şəhər tikiləcək. Sputnik Azərbaycan "Welt" nəşrinə istinadən xəbər verir ki, şəhər "Buckower Felder" adlanacaq.\nŞəhəri ekologiyanın bütün normalarına uyğun tikəcəklər, onun əsas xüsusiyyəti isə avtomobillərin yoxluğu olacaq. Ərazidə 40 çoxmənzilli ev tikiləcək, yaxınlıqda ağaclar əkiləcək, karbon qazı buraxılışı minimum olan istilik təchizatı sistemi qurulacaq. Sakinlər hərəkət üçün velosiped yollarından istifadə edə biləcəklər, maşınların saxlanması üçün isə şəhərin kənarında xüsusi qarajlar quraşdırılacaq. Əslində, bu layihə 1970-ci illərin tipik şəhər məhəllələrini xatırladır.\nBildirilir ki, tikintinin başlanması 2021-ci ilə planlaşdırılır. Ümumilikdə iş təxminən üç il davam edəcək. 2024-cü ilə şəhərdə 900 mənzil tikiləcək. Onların icarəsi hər kvadrat metrə 6,5-10 avroya başa gələcək. Mənzil şirkətlərindən birinin menecerinin sözlərinə görə, belə şəhərlərin tikintisi tamamilə doğrudur, çünki "bu gün insanlar sakitlik və dinclik istəyirlər".\nCeyms Bondun silahı hərracda satıldı\n21:19 05.12.2020 (Yenilənib 20:46 05.12.2020)\nBir müddət əvvəl isə hərraca Bondun "Doktor Nou" filmində ilk sevgilisi, isveçrəli aktrisa Ursula Andressin çimərlik geyimi çxarılmışdı\nBAKI, 5 dekabr — Sputnik. Şon Konnerinin agent-007 rolunu oynadığı "Ceyms Bond" filmində istifadə edilən tapança hərracda yüksək qiymətə satılıb.\nSputnik Azərbaycan xarici mətbuata istinadla xəbər verir ki, tapança 256 min dollara satılıb.\nSöhbət "Doktor Nou" filmində olan Walther PP silahından gedir. Süjet xəttinə görə, məhz bu filmdə Bond Berettanı Walther PP-yə dəyişir. Çünki o, Berettanın uğursuluq gətirəcəyini düşünürdü. Həmin vaxtdan Walther PP xüsusi agentin əsas silahına çevrilir.\nSilah gözlənildiyindən baha qiymətə satılıb. Çünki əvvəlcə o, 150-200 min dollar məbləğində dəyərləndirilmişdi.\nBir müddət əvvəl isə hərraca Bondun "Doktor Nou" filmində ilk sevgilisi, isveçrəli aktrisa Ursula Andressin çimərlik geyimi çxarılmışdı. Geyim yarım milyon dollar məbləğində dəyərləndirilmişdi.\nQeyd edək ki, çimərlik geyimi ilk dəfə 2001-ci ildə 45 dollara Planet Hollywood restoranlar şəbəkəsinin rəhbəri Robert Erl tərəfindən satın alınmışdı.\ntapança, hərrac, Şon Konneri, film\nBill Geyts tarix verdi - Həyat nə zaman normala dönər?\n20:54 05.12.2020 (Yenilənib 21:00 05.12.2020)\nBill Geyts inkişaf etdirilən peyvəndlər və müalicə üsulları sayəsində ABŞ-ın 2021-ci ilin yazına qədər normala dönə biləcəyini söyləyib\nBAKI, 5 dekabr — Sputnik. “Microsoft” şirkətinin qurucusu Bill Geyts pandemiyanın gedişatı ilə bağlı bir açıqlama verib.\nSputnik Azərbaycan NTV-yə istinadla xəbər verir ki, Bill Geyts qarşıdakı 4-5 ayın pandemiya ilə mübarizədə çətin olacağı ilə bağlı xəbərdarlıq edib. O, peyvənd istehsalının bahar aylarında artacağını və nəzərəçarpacaq dəyişikliyin yaşanacağını vurğulayıb.\nBill Geyts inkişaf etdirilən peyvəndlər və müalicə üsulları sayəsində ABŞ-ın 2021-ci ilin yazına qədər normala dönə biləcəyini söyləyib. Milyonçu maska taxmağın və sosial məsafə saxlamağın vacibliyini bir daha diqqətə çatdırıb.\nQeyd edək ki, Bill Geyts koronavirus peyvəndi araşdırmaları üçün bir çox şirkətə milyonlarla dollar sərmayə qoyub.\nvaksin, pandemiya, Koronavirus, COVID-19, epidemiya, "Microsoft", Bill Qeyts, Bill Gates\n22:00 05.12.2020 (Yenilənib 16:48 05.12.2020)\nBAKI, 5 dekabr — Sputnik. Xudayar Yusifzadənin əziz xatirəsinə...\nSentyabrın 27-də başlayan II Qarabağ müharibəsi 44 gündən sonra başa çatdı. Amma bu müharibə bizə nə qədər qəhrəman, igid oğullarımızın olduğunu bir daha göstərdi. Onlar arasında elə ölümü ilə dastan yazanlar, dillər əzbərinə çevrilənlər də oldu, Xudayar Yusifzadə kimi.\nBu gün uşaqdan-böyüyə hamının sevgisini qazanmış şəhidimiz atasını itirdikdən sonra anası və digər qardaşları, bacısı ilə birgə ana nənə-babasının himayəsində qalırmış. Xudayar evin, böyük ailənin sonbeşiyi olduğu üçün də həmişə digərlərindən fərlqəndirilərmiş.\n© Photo: Sirxan Mammedov\nOktyabrın 20-də şəhidlik zirvəsinə ucalan Xudayar Yusifzadə artıq 40 gündən artıqdır ki, aramızda yoxdur. Ondan geriyə bizə xatirələri vərəqləmək qaldı. Ölümü ilə elə ifasında olduğu kimi bir dastan yazan qəhrəmanımızı hər kəs daha yaxından tanımaq istəyir.\nSputnik Azərbaycan adı dillər əzbəri olan Xudayar Yusifzadənin ailəsi ilə əlaqə qurdu, dayısı Sirxan Məmmədovla həmsöhbət oldu: "1998-ci ildə atası qəzada dünyasını dəyişəndə Xudu 25 günlük körpə idi. Ondan sonra bacım, körpəsi Xudu, eləcə də bacımın digər iki oğlu və bir qızı anamla atamın himayəsində oldu, 22 il idi ki, birgə yaşayırdılar. Hamıdan çox ata-anamın onların üzərində əziyyəti olub. Nənə-babası uşaq vaxtından qoymayıblar ki, Xudu nəyəsə görə korluq çəksin. Uşaqlıqda da çox gözəgəlimli idi, hamı onu sevirdi, biz onu Xudu deyə əzizləyirdik. Evdə ona "yox" deyilmirdi. Atam çox sərt adam olsa da, onun hər istəyini reallaşdırırdı, bizə nəyəsə icazə verməsə də, Xudayar istəyəndə ona icazə verirdi, deyirdi, siz ayrısız, Xudu ayrıdır. O artıq 18 yaşında rahatlıqla atamın maşınını da sürürdü".\nƏlifba bayramından qalan şəklinə baxıram: elə bil, duruşu da deyir ki, böyüyəndə döyüşkən olacaq: "Yadımdadır, əlifba bayramına hazırlaşırdılar, nənəsinə demişdi ki, əlifba bayramı üçün ona hərbi geyim dəsti alsın. Onda uşaqlıqdan hərbiyə maraq yaranmışdı. Hərbi ilə yanaşı, xanəndəliyə də böyük marağı vardı. 7 yaşından musiqi məktəbinə gedirdi. Bir neçə il xanəndəlik dərsi aldı. Bir gün gəldim, dedim ki, nə oxuya bilərsən, dedi, "Şuşanın dağları" mahnısını. Onun uşaqlıq ifasını telefonumun səsyazma proqramı ilə qeydə aldım. Xanəndəliyin arxasınca getmədi, dedilər, səs dəyişəcək, ondan sonra səs bata da bilərdi. Ona incəsənətə maraq ata tərəfdən gəlib, ata tərəfi musiqiçi olub".\nLakin bununla belə, Xudayarın hərbiyə marağı ölməyib: "Milli Təhlükəsizlik xidmətində işləmək istəyirdi. Bəzən nədənsə söz düşürdü, deyirdim, gərək sənin bunun üçün dayın olsun. Zarafata salıb deyirdi, bəs sən dayım deyilsən?! Deyirdim, mən axı imkanlı dayı deyiləm. O hər zaman özü nəsə edib özü ilə fəxr etməyi sevən biri idi. O nə qazanmışdısa, öz əziyyəti, alın təri hesabına qazanmışdı, kimdənsə kömək istəməmişdi. Hərbidən qayıtdıqda anam dedi ki, tez-tələsik iş axtarmağa çalışma. Nənəsi deyirdi ki, sənin işləyib əziyyət çəkməyinə ehtiyac yoxdur. Amma o, hərbidən qayıtdıqda artıq özünə iş tapmışdı. Forma geyinməyi çox sevirdi".\nDayısı Xudayarın mühafizəçi kimi işindən çıxması ilə bağlı məlumata da aydınlıq gətirib, Deyir ki, bəzi yerlərdə yanlış məlumatlar yazılır: "Düzü, həmin vaxt hansı marketdə çalışırdı, onu bilmirəm. Amma dəqiq olan odur ki, o, iş yerindən qovulmayıb, sadəcə olaraq marketin rəhbəri deyib ki, qapını aç, o da qüruruna sığışdırmayıb, deyib ki, mən mühafizəçiyəm. Yəni, işdən çıxarılma olmayıb. Bir nəfər bunu görüb, deyib ki, sənin yerin bura deyil, sabah sənədlərini götür gəl. Beləcə sərhədçi olub".\nO öncə ailəsinə hərbi təlimlərə qatıldığını deyib, evdə narahatlıq yaratmaq istəməyib: "Sentyabrın 27-dən bir müddət öncə idi, zəng edib dedi ki, bizi başqa yerə göndərirlər, təlimə. Hərbi ilə bağlı sirləri demirdi, sadəcə olaraq deyirdi ki, onlara təlim keçirilir. Nənəsinə deyirdi ki, qabağa gedəcəm, general, kapitan olacağam, görərsən. Deyirdi ki, bu təlimlərlə daha da qabağa gedəcəyəm. Bakıdakı təlimlər bitəndən sonra onları Daşkəsənə aparmışdılar. Artıq narahat olmağa başlamışdıq. Hələ müharibə başlamamışdı. Müharibə başlayanda isə təcili yardım maşınlarını görüb narahat olurduq. O isə narahatlığımızı yatırmaq üçün deyirdi ki, onlar işğaldan azad olunacaq yerlərə nəzarət edəcəklər. O, Murovdağ, Hadrut istiqamətindəki döyüşlərdə də yaxından iştirak edib. Döyüş yoldaşları deyirdilər ki, Xudayar döyüşlərdə yaxından iştirak edib, qabaqda gedənlərdən olub".\n"Anası onunla danışanda atışma səsi eşidirdi, deyirdi ki, bəs, bu nə səsdir?! Xudayar deyirdi ki, alınan torpaqların qələbəsini qeyd edirlər. Əslində elə təsəvvür yaratmağa çalışırdı ki, guya atışma zonasından çox uzaqdadır. Atamla danışanda deyirdi ki, səni Ağdama aparacam, o qaçqınlıq vəsiqəni cır, at o yana, ona daha ehtiyac olmayacaq. Deyirdi ki, torpaqlar alınacaq, daha qaçqın olmayacaqsız", - deyə dayısı Sirxan Məmmədov əlavə edir.\nŞəhid xəbərini isə ilk olaraq Xudayarın kiçik dayısı alıb: "Balaca qardaşım könüllü olaraq müraciət etmişdi, amma onu aparmamışdılar. Qardaşım onların yanında olurdu deyə, şəhid olması ilə bağlı ilk xəbəri də elə ona verdilər. Artıq şəhid olmuşdu, onun şəhid şəklini çəkib bizə atmışdı. Axşam idi, Bakıda idim, zəng etdi, öncə dedi ki, Xudu yaralanıb, əvvəl məni də aldatdı ki, birdən-birə belə xəbər verməsin. Sonra dedi ki, o yaralanmayıb, şəhid olub.\nBacımı da aldatmaq məcburiyyətində qaldıq, dedik ki, yaralıdır, gətirirlər. Səhər saat 6-dək gözünə görünmədik, elə dedik ki, gəlirik-gəlirik. Axır zəng edib dedi ki, oğlumun qolu, qıçı var?! O bilmək istəyirdi ki, Xudu necə yaralanıb. Anasının o xəbəri necə aldığını təsəvvür etməkdə çətinlik çəkirəm.\nMənim anam isə səhərə yaxın evdən çölə çıxanda görüb ki, küçə dolu adamdır. Deyir, yola çıxdım ki, bütün millət buradadır, hamı tabutu qarşılamaq üçün yığışmışdı. Anam atamdan fərqli olaraq bir az möhkəm adam idi. Özünü saxlaya bilirdi. O özünü boğub saxlaya bildi, demədi qızına. Qızına tədricən başa salmağa çalışdı, dedi ki, yaralanıb, buracan gətirib çatdıra bilməzlər, möhkəm olmalısan. İndinin özündə də gecənin bir yarıs, hıçqırtı səsi eşidirik, anası ağlayır. İnanın, indi heç tanımadığımız adamlar da evimizə baş çəkirlər ki, Xudayarı böyüdən ananı, nənə-babanı görək, qaldığı evi görək".\nDayısı deyir ki, qəhrəmanımız Zəngilan istiqamətindəki döyüşlərdə şəhid olub: "Zəngilanda çox yaxın məsafədən döyüşüblərmiş, ən qabaqda gedən də onların komandası olub. Birinci güllə dəyəndə deyib ki, deyəsən, şərəfsizlər məni vurdular, amma heç nə olmamaış kimi davranıb, döyüşə davam edib. Təxminən 40 dəqiqə də döyüşüb, sonra pulemyotla onu vurublar, boğazından dəyib, elə oradaca şəhid olub. Ona birinci güllə soldan dəyib, sağdan çıxıb.\nOnun o məşhur videosu da elə ölümündən iki gün qabaq Zəngilanda çəkilmişdi. Xudayar o mahnını oxuyanda 3 gün idi ki, ac-susuz olub. Döyüşlərin gərgin vaxtı idi. O, mahnı oxuyaraq döyüş yoldaşlarına da ruh yüksəkliyi verirdi. Yaralı olanda çiyninə alıb lazımi məntəqəyəcən çatdırırdı, heç bir yaralını tək qoymurdu.\nYüsəkliyə qalxanda onun burnundan qan axırdı. Komandir deyirdi ki, gəl səni düşürdək aşağı, belə döyüşə gedə bilməzsən. Deyirdi ki, yox, ay komandir, biz bura qan tökməyə gəlmişik, burnumdan qan axır deyə aşağı düşən deyiləm. Elə burnunda pambıqla da döyüşdü. Döyüş yoldaşları bəzən elə bir şey danışır ki, görürəm ki, Xudayarı heç biz də tanımamışıq. Yoldaşları deyirdilər ki, o döyüşlərə elə oxuya-oxuya qatılmışdı, içində qorxu hissi də olmayıb, həmişə qabaqda olub".\nYusifzade Xudayar anası ilə\nAilə qurmaq arzusu olsa da, dayısının dediyinə görə, sevdiyi bir qız olmayıb: "Məncə, sevdiyi qız yox idi. Çünki həmişə deyirdi ki, məni nə vaxt evləndirirsiz, deyirdim ki, hələ tezdir. Xudu da deyirdi ki, bax, əsgərliyə gedib gəlmişəm, işim var. Sadəcə olaraq ev yox idi. O, əsgərlıikdə olanda ata evimiz yanmışdı. Ev yanandan sonra onlar yenə də bir ailə olaraq kirayədə qaldılar, nənə-baba ilə birgə. Xudu deyirdi ki, ev də olacaq, hər şey düzələcək. Deyirdim, ay Xudu, yaxşı, sən de, biz o qapıya elçi gedək".\nYusifzade Xudayarin məzarı\nHər ölüm həm də yarımçıq qalan arzular deməkdir. Xudunun da arzuları vardı. Dayısı deyir ki, yüksək vəzifələrdə olmaq, ailə qurmaq və ev tikmək onun ən böyük arzularından idi. Artıq şəhidin evlə bağlı arzusu reallaşır. Əmək və Əhalinin Sosial Müdafiəsi Nazirliyi Vətən müharibəsində şəhidlik zirvəsinə ucalan Xudayar Yusifzadənin hazırda kirayədə qalan ailəsi üçün sosial tərəfdaşın dəstəyi ilə fərdi yaşayış evi tikilməsini öhdəsinə götürüb. Ailə hər hansı bir yardıma ehtiyac olmadığını bildirir.\nmüharibə, Qarabağ, Ağdam, Bakı, Zəngilan, xatirə, Xudayar Yusifzadə, şəhid


Qadının yaşını ələ verən əllərə qulluq qaydaları » wWw.Qadinlar.Biz ~ Qadınlar Bir Incidir! Populyar Qadın Saytı\nSəs ver: Üz dərisinə qulluq daha çox vacib hesab edilir. Lakin əllərin üzdən daha çox qulluğa ehtiyacı var. Ona görə də əllərə qulluq etməyə yubanmadan başlamaq lazımdır ki, sonradan qırışlarla üzləşməyəsiniz. Nəzərə alın ki, bu nahiyədəki problemi plastik əməliyyatla da aradan qaldırmaq mümkün deyil. Əgər əllərin tez-tez su ilə əlaqədə olması və suyun da əllərin dərisini qurutması haqqında düşünsək, məlum olar ki, əllərin üzümüzdən daha çox qulluğa ehtiyacı var. Əllərə qulluq nəinki gigiyenik cəhətdən, həm də estetik cəhətdən çox vacibdir. Qadinin əlləri onun haqqinda hər şey deyir. Buna görə də əllərə xüsusi qayğı göstərməliyik.\nDırnaqlarınızı əhvalınızdan asılı olaraq hər iki cür boyayın. Əgər mərcani trend sizi yorubsa, o zaman parlaqlığı ilə geri qalmayan qırmızı rəngin tam əksi olan sarı və yaşıl rəngin bütün çalarlarından istifadə edə bilərsiniz. NoName


Vətəndaş cəmiyyəti forumu\n26 noyabr 2015-ci ildə Azərbaycan Respublikasının Prezident yanında Qeyri-Hökumət Təşkilatlarına Dövlət Dəstəyi Şurası Hilton hotelində ölkə QHT-lərinin Ümumrespublika Forumunu keçirib. Toplantıda giriş sözü ilə çıxış edən Şura sədri, millət vəkili Azay Quliyev rəhbərlik etdiyi qurumun ənənəvi olaraq hər il maliyyə yardımı müsabiqəsi elan etməzdən öncə ictimai dinləmələr təşkil etdiyini bildirib: “Forumun əsas məqsəd Şuranın 2016-cı il maliyyə yardımı müsabiqəsinin mövzuları ilə bağlı ictimai dinləmələr keçirmək, QHT-lərin rəy və təkliflərini öyrənməkdir”.\nForumda çıxış edən Katibliyin icraçı direktoru Fərasət Qurbanov Şuranın 2016 - cı il maliyyə müsabiqəsinin mövzuları, ictimai aktuallıq kəsb edən məsələlər, problemlərin müəyyən edilməsi və onların həlli yolları, təsvir və təqdimetmə qaydaları haqqında ətraflı təqdimatla çıxış edib. F. Qurbanov cari ildə həyata keçirilən layihələrin icra vəziyyəti və hesabatlılıq məsələlərinə də toxunub: “Katiblik layihələrin icrasına nəzarəti daim təkmilləşdirir və QHT-lərin fəaliyyətinin qanunauyğun qurulması üçün zəruri tədbirlər görür. Təəssüf ki, əldə olunan müsbət nəticələrə baxmayaraq hələ də bir sıra QHT-lərin müqavilə öhdəliklərinin icrasında ciddi problemlər müşahidə olunmaqdadır. Şuranın Katibliyi müqavilə öhdəliyini pozan QHT-lərə qarşı sərt tədbirlər görmüş və onlar haqqında müxtəlif qərarlar qəbul etmişdir. Belə ki, 89 yerli və xarici QHT-dən 135.843 manat vəsait tutulmuşdur. 2015-ci ilin sonuna qədər bu istiqamətdə intizam tədbirləri davam etdiriləcək”.\nToplantıda 40-dan artıq QHT rəhbəri çıxış edib. Ülkər Abdullayeva, Umud Rəhimoğlu, Ələkbər Seyidov, Ceyhun Musaoğlu, Ceyhun Abbasov, Fatima Ağamirzəyeva, Sahib Məmmədov, Davud Rəhimli, Südabə Məmmədova, Rauf Zeyni, Əkrəm Baydəmirli, Niyaməddin Orduxanlı, Şəmsəddin Əliyev, Sevil Yusifova, Sevda Tahirli, Dadaş Quliyev, Həsən Şıxəliyev, Eyyub Hüseynov, Radə Abbas, Əzizağa Qənizadə, Mətanət Əsgərqızı və digərləri cinayətkarlığın baş verməsini törədən səbəblərin araşdırılması, insan alveri, yerli təşkilatların xarici QHT-lərlə təcrübə mübadiləsinin təşkili, milli-mənəvi dəyərlərimizin təbliği, sosial çarxların hazırlanması, korrupsiyaya qarşı mübarizə, sərhədyanı rayonlarda maarifçiliyin artırılması, regionlarda məşğulluğun yüksəldilməsi və digər mövzularla bağlı rəy və təkliflərini səsləndirib, ictimai aktuallıq kəsb edən məsələlərlə əlaqədar fikirlərini bildiriblər.\nBu xəbər 2750 dəfə oxunub


Fazil Mustafa “Həci başqadu, Yavər” YAZDI\n10 Aprel 2015 - 08:23\nMilli Məclisin deputatı Fazil Mustafa müxtəlif din xadimləri adından yayılan “fətva”larına Azərbaycan cəmiyyətinin verdiyi reaksiyasını tənqid edib.\n“Strateq.az” bildirir ki, deputat özünün sosial şəbəkədəki səhifəsində yazdığı qeydində belə yalançı informasiyaların ictimai həyatmızı işğal etdiyini vurğulayıb.\n“Mirşahinin verilşindən, sosial şəbəkədəki paylaşımlardan da anladım ki, ölkədə “Həcü başqadı..” deyilən bir “prikol” hətta dolların qalxmasından da önəmli məsələ kimi ictimai həyatımızı işğal edib. üstəlik də rastlaşdımğım adamlardan da bu “prikol” barədə ağızdolusu bəhs etmələrini dinləyəndə “kişinin öz arvadının ətini kəsib yeyə bilər” kimi uydurma bir fətvanın bizim cəmiyyətdə niyə belə tez yayıla bildiyinə də təəccüblənmədim.\nHətta tanınmış bir jurnalistin də “ərəblərdə adam əti yemək adəti olub, necə ki, Əbu Sufyanın arvadı Hind, Vəhşi tərəfindən öldürülmüş Hz. Həmzənin ciyərini yemişdi” sübutuna heç təəccüblənmədim. Hətta belə nəticə çıxarmaq olar ki, ərəblərdə adam yemək imtiyazı İslama qədər qadınlara tanınırdı, İslam gələndən sonra kişilərin bu imtiyazı əldə etməsinə yaşıl işıq yandırıldı. İndi Azərbaycanda haçansa təhsil almış bir ərəb jurnalisti çıxıb bəyan etsə ki, “bu azərbaycanlıları mən tanıyıram, burada ananın öz oğlunun ətini yeməsi adəti var”, yenə də təəccüblənməyəcəyəm.\n“Dədə Qorqud” filmindəki məşhur epizodu təhrif olunmuş şəkildə Youtube qoyur ki, baxın, Şöklü Məlikə əsir düşmüş Tural (Uruz) anası Burla Xatuna deyir ki, “mənim ətimi tikə-tikə doğrayıb bişirəcəklər, hamı bir tikə yesə, sən iki tikə ye!” imperativ təklifi bu azərbaycanlıların babaları olan Oğuz türklərinə aiddir. Adamın ətini bişirən də qıpçaq türküdür. İndi buyur, cavab ver bu ərəbə.\nDüşüncəsi anlayışı, dünyagörüşü “prikollarla” dolu olan cəmiyyətdə ara – sıra insanları ermənilərin bizə hazırladığı və illərdir göstərdiyi “Qarabağ” “prikol”una baxmağa yönləndirmək lazımdır. Ermənilər təkcə torpağımızı, ətimizi yeməyiblər, beynimizi də yeyiblər. Ona görə də “Həcü başqadü…” deyən “prikol” qəhrəmanı cəmiyyətin nə istədiyini bizlərdən qat-qat yaxşı bilir”.


1.İslam dininin əbədi bir din olmasını isbat etdikdən sonra xatəmiyyət barəsində bəhs aparmağa nə ehtiyac vardır?\n2.Qur’an dəlili əsasında xatəmiyyəti necə isbat etmək olar?\n3.Bu dəlillə bağlı şübhələri göstərərək cavabını bəyan edin.\n4.Xatəmiyyətə aid olan rəvayətlərdən üçünü bəyan edin.\n5.Peyğəmbərlər silsiləsi niyə İslam Peyğəmbərinin (s) gəlişi ilə sona çatmışdır?\n6.Nübüvvətin tamamlanması ilahi elmlərdən istifadə yolunun bağlanması mə’nasındadırmı? Niyə?\n7.İslam Peyğəmbərinin (s) zühurundan sonra baş verən ictimai dəyişikliklər yeni şəriətin gəlməsini tələb edirmi? Nəyə görə?\n8.Qarşıya çıxan yeni-yeni hadisələrdə cəmiyyətin qanunlara olan ehtiyacı necə tə’min olunur?\nİslam Peyğəmbəri (s) Mədinəyə köçdükdən və o şəhər əhalisinin (onlara “ənsar” deyilirdi), xüsusilə, Məkkədən köçüb oraya gələn mühacirlərin misilsiz kömək və himayələrindən bəhrələndikdən sonra islam cəmiyyətinin əsasını qoyaraq onu idarə etməyə başladı. “Peyğəmbər məscidi” ilahi risalətin təbliğ olunduğu, ibadət və camaatın tə’lim-tərbiyə mərkəzi olmaqdan əlavə, mühacirlərin və məhrum kütlələrin də mə’nəvi sığınacaq yeri idi. Peyğəmbər (s) onların maddi çətinliklərini və iqtisadi məsələlərini məhz həmin yerdə həll edirdi. Həmçinin münaqişəli məsələlərin çözülməsi, hərbi tədbirlər barədə qərar qəbul edilməsi, cəbhələrə kömək və s. kimi hökumət məsələləri də burada həll olunurdu. Bir sözlə, camatın dini və dünya işləri Peyğəmbərin (s) əlində idi və müsəlmanlar o Həzrətin (s) göstərişlərinə itaət etməyi özlərinə vacib bilirdilər. Çünki Mütəal Allah müsəlmanlara o Həzrətə (s) mütləq şəkildə itaət etməyi əmr etməkdən əlavə,1 siyasi, məhkəmə, hərbi məsələlərdə də Rəsuli-Əkrəmə (s) itaət etmək barədə tə’kidli əmrlər vermişdi.2\nBaşqa sözlə, Peyğəmbər (s) nübüvvət və risalət, İslam hökmlərini ümmətə bəyan edib öyrətməkdən əlavə, islam cəmiyyətinə rəhbərlik etmək kimi bir öhdəçiliyə də malik idi. Daha sonra o, qəzavət (məhkəmə), hərbi rəhbərlik və s. kimi mühüm vəzifələri də icra edirdi. İslam dinində ibadi və əxlaqi vəzifələrdən əlavə siyasi, iqtisadi, hüquqi və s. hökmlər də mövcud olduğundan islam Peyğəmbəri də (s) insanlara tə’lim-tərbiyə vermək və Allah tərəfindən dini vəzifələri onlara çatdırmaqla yanaşı, ilahi hökm və qanunların icra olunmasını və bütün hökumət işlərini də öz öhdəsinə almışdı.\nAydındır ki, dünyanın sonuna qədər bütün bəşər cəmiyyətlərini düz yola hidayət etməyə qadir olmasını iddia edən bir din bu kimi mühüm məsələlərə laqeyd yanaşa bilməz. Təməlini bu din təşkil edən bir cəmiyyət də bu kimi siyasi və hökumət mənsəblərindən məhrum ola bilməz. Bu mənsəblər də məhz “imamət məqamı” adı ilə tanınır.\nAmma yenidən belə bir sual yaranır: Peyğəmbərin (s) vəfatından sonra bu məqamı kim öhdəsinə almalıdır? Mütəal Allah bu məqamı Peyğəmbərə əta etdiyi kimi, başqa şəxslərə də verirmi? Bu məqam yalnız Allah tərəfindən tə’yin olunması ilə özünə qanunilik tapırmı? Yoxsa, bu məqamın Allah tərəfindən əta olunması yalnız Peyğəmbərə (s) aiddir və o Həzrətdən (s) sonra camaat özü imam seçib özlərinə rəhbər tə’yin edir? Doğrudanmı camaatın belə bir haqqı var? Sünnilərlə şiələrin əsas ixtilafı da məhz bu məsələ üzərindədir. Belə ki, şiələrin inancına görə, imamət Allah tərəfindən olan bir mənsəb olub səlahiyyətli şəxslərə verilir. Mütəal Allah Peyğəmbəri-Əkrəmin (s) vasitəsilə həzrət Əlini (ə) o Həzrətin (s) özündən sonrakı canişini qərar vermiş, daha sonra onun on bir övladı biri digərindən sonra imamət məqamına tə’yin olunmuşdur. Sünnilər isə inanırlar ki, nübüvvət və risalətdə olduğu kimi, imamət də Peyğəmbərin (s) vəfatı ilə sona çatır və ondan sonra imam camaat tərəfindən tə’yin olunur. Sünnilərin bə’zi böyük şəxsiyyətləri aşkar şəkildə iddia etmişlər ki, hətta əgər bir şəxs silah gücü ilə camaata hakim olsa, bundan sonra ona itaət etmək hamıya vacib olmalıdır!1 Halbuki, bu cür puç nəzəriyyələr hiyləgər, zalım və zorakı insanlar tərəfindən sui-istifadə edilərək müsəlmanları perik salıb tənəzzülə uğratmalarına şərait yaradır.\nHəqiqətdə sünnilər imamətin Allah tərəfindən tə’yin olunmasını qanuni bir iş kimi qəbul etməklə “dinin siyasətdən ayrılığı” kimi istismarçı siyasətin əsasını qoymuşlar. Şiələrin əqidəsinə görə, məhz bu iş həqiqi İslamdan, Allaha pərəstiş yolundan azğınlığa düşmənin başlanğıcı, eləcə də Peyğəmbərin (s) vəfatından e’tibarən müsəlmanların arasında baş verən, yaxud gələcəkdə baş verəcək yüzlərlə inhiraf və azğınlığın mənşəyi olmuşdur.\nBuna görə də müsəlman bir şəxs bu məsələni tam ciddiyyətlə, hər növ təqlidçilik və təəssübdən uzaq olmaq şərti ilə araşdırmalı2 və haqq məzhəbi seçərək var-qüvvəsi ilə onu himayə etməlidir.\nAydındır ki, İslam dünyasının ümumi məsləhətini nəzərə alaraq, İslam düşmənlərinin mövcud ixtilaflardan və müxtəlif məzhəblərin qarşıdurmasından istifadə etməsinə şərait yaratmaqdan uzaq olmaq lazımdır. Biz elə bir iş görməməliyik ki, müsəlmanların cərgələrində təfriqə yaransın və kafirlər qarşısındakı sıx birlikləri aradan getsin. Bütün müsəlmanlara vacibdir ki, ziyanı özlərinə qayıdan, İslam cəmiyyətinin zəifləməsindən başqa bir nəticəsi olmayan işlərdən çəkinsinlər. Digər tərəfdən də müsəlmanların vəhdət və birliklərinin qorunub saxlanması haqq məzhəbin ayırd edilməsi və imamət məsələsinin araşdırılması üçün sağlam mühit yaradılmasına lazım olan təhqiq və sə’ylərə mane olmamalıdırlar. Bu elə bir məsələdir ki, onun düzgün şəkildə həll olunması müsəlmanların müqəddəratının həll edilməsində, onların dünya və axirət səadətlərində tam mə’nada tə’sirlidir.\n“İmamət” sözünün lüğəti mə’nası rəhbərlik, başçılıq etmək deməkdir. Haqq və ya batil yolda olmasından asılı olmayaraq müəyyən bir qrupun rəhbərliyini öhdəsinə alan şəxsə “imam” deyilir. Belə ki, Qur’ani-kərim “əimmətəl-kufr”1 kəlməsini kafir başçıları ilə əlaqədar işlətmişdir. Namazda başqalarının iqtida etdiyi şəxs də camaat namazının imamı adlandırılır.\n“İslam cəmiyyətində müsəlmanların bütün dünyəvi və dini işləri ilə əlaqədar olan hərtərəfli rəhbərlik».\n“Dünyəvi” kəlməsinin imamətin əhatə hüdudlarının genişləndirir. Çünki cəmiyyətin dünyəvi işlərinin idarə olunması İslam dininin ayrılmaz bir hissəsidir.\nŞiələrin nəzərinə görə belə bir rəhbərlik yalnız o zaman qanuni olacaqdır ki, Mütəal Allah tərəfindən tə’yin olunsun. Belə bir məqama əsalətən malik olan şəxs islami hökmlərin və maarifin dəqiq şəkildə bəyan olunması üçün hər növ xətadan, eləcə də günahlardan uzaq olmalıdır. Həqiqətdə mə’sum imam Peyğəmbəri-Əkrəmin (s) nübüvvət və risalətdən başqa malik olduğu bütün məqamlara malikdir. Həmçinin onun sözləri islam maarifi və qayda-qanunlarının və dini həqiqətlərin bəyan olunmasında höccətdir. Həm də müxtəlif hökumət işləri ilə əlaqədar məsələlərdə ona itaət etmək vacibdir.\n1.İmam Allah tərəfindən tə’yin olunmalıdır.\n3.Günahlardan pak və mə’sum olmalıdır.\nƏlbəttə, mə’sum olmaq imam olmağı zəruri etmir. Çünki şiələrin e’tiqadına görə, həzrət Fatimeyi Zəhra da (s) mə’sumdur, amma imamət məqamına malik deyildir. (Eləcə də həzrət Məryəm də (s) ismət məqamına malik olmuşdur.) Allah övliyaları arasında belə bir məqama malik olan digər şəxslərin də olması mümkündür, baxmayaraq ki, onların barəsində bizim mə’lumatımız yoxdur. Ümumiyyətlə, mə’sum şəxsin Allah tərəfindən təqdimolunma yolundan başqa bir yolla ayırd edilməsi müyəssər deyildir.


Azərbaycan Respublikasının Prezidenti yanında Bilik Fondu və Azərbaycan Memarlıq və İnşaat Universitetinin birgə təşkilatçılığı ilə Ümummilli lider Heydər Əliyevin anadan olmasının 95-ci ildönümünə həsr edilmiş “Milli-mənəvi dəyərlər: ənənə və müasirlik” mövzusunda beynəlxalq elmi konfransda iştirak edən Türkiyə və Rusiya universitetlərinin alimləri mayın 2-də Bilik Fondunun qonağı olublar.\nTürkiyənin Ortadoğu Teknik Universitetinin professorları Ayşegül Aydıngün, Ayşe Ceylan Tokluoğlu, Sakarya Universitetinin professorları Mustafa Kamal Şan, Musa Taştelen, Moskva Dövlət Hüquq Universitetinin birinci prorektoru, professor Yelena Yuryevna Qraçova Bilik Fondunun icraçı direktoru Oktay Səmədov və əməkdaşları ilə görüşübər.\nO.Səmədov rəhbərlik etdiyi qurumun fəaliyyəti barədə məlumat verərək, beynəlxalq əlaqələr müstəvisində həyata keçirilən layihələrdən söz açıb. Bildirib ki, Fondun "Azərbaycan elmi xaricdə", "Dünya elmi Azərbaycanda" layihələri çərçivəsində 70-dən çox xarici ölkə alimləri tədbirlərə cəlb olunublar.\nQonaqları əməkdaşlığa dəvət edən icraçı direktor Fondun Azərbaycanda fəaliyyət göstərən xarici ölkələrin səfirlikləri və diplomatik nümayəndəlikləri, elm və təhsil ocaqları ilə əməkdaşlığından söz açıb, mayın 4-də Bakıda III Beynəlxalq Şagird Konfransının keçiriləcəyini, bu ilin son aylarında magistırantlar konfransının təşkil olunacağını diqqətə çatdırıb.\nXarici alimlər Azərbaycandan böyük təəssüratlarla ayrılacaqlarını dilə gətiriblər. Qarşılıqlı əlaqələrin genişləndirilməsinə töhfə verməyə hazır olduqlarını deyən qonaqlar Bilik Fondu ilə birgə dəyirmi masaların, elmi seminar və simpoziumların keçirilməsinin faydalı ola biləcəyini də qeyd ediblər.


"Eşkıya"nın məşhur aktyoru ermənilər və vətən xainlərindən danışdı - VİDEO - Medianews\nNəşr edilib: 2019/11/18 12:00 Rubrika: Dünya Baxış sayı: 738 Müəllif: Turan\n“Adanalı”, “Sakarya Fırat”, “Deli Yürek”, “Kurtlar Vadisi” və “Eşkıya Dünyaya Hükümdar Olmaz” seriallarında yaratdığı obrazlarla tamaşaçıların qəlbini fəth edən Türkiyənin tanınmış aktyoru Oktay Kaynarca maraqlı açıqlamalarla çıxış edib.\nBAKU.WS xəbər verir ki, Oktay Kaynarca “A Haber”ə müsahibəsində erməniləri sərt tənqid edib.\nKaynarca qondarma erməni soyqırımı iddialarına sərt reaksiya verib və Türkiyə prezidenti Rəcəb Tayyip Ərdoğanın “Arxivlərimizi açdıq, arxivlərinizi açın” sözlərini xatırladıb: “Bunu dünyaya çatdırmalıyıq. Niyə arxivlərini açmırlar? Bu dövrə aid seriallar, filmlər çəkərək dünyanı məlumatlandırmaq vacibdir”.\nMəşhur aktyor həmçinin Türkiyədə xain sənət adamlarının olmasından da danışıb: “Bir işi çox yaxşı görərək məşhur olmaq lazımdır. Çox dəyərli bir iş ortaya qoymaq lazımdır. Heç sevilməyən və nifrət ediləcək şəxs də ola bilərsiniz. Boş-boş danışan, millətin adına, bayrağına, torpağına xəyanət edən bir sıra məşhurların olduğunu bilirik. Allah bizi belə məşhur olmaqdan qorusun”.


Nazir Rəşad Nəbiyev İctimai Şuranın üzvləri ilə görüşüb – İstiqlal.az\nAna Səhifə/İqtisadiyyat/Nazir Rəşad Nəbiyev İctimai Şuranın üzvləri ilə görüşüb\nNazir Rəşad Nəbiyev İctimai Şuranın üzvləri ilə görüşüb\n05 İyul 2021 16:45\nAzərbaycanın nəqliyyat, rabitə və yüksək texnologiyalar naziri Rəşad Nəbiyev rəhbərlik etdiyi qurumun yanında İctimai Şuranın üzvləri ilə görüş keçirib.\nNazirlikdən “APA-Economics”ə verilən məlumata görə, o, Şuranın tərkibinin formalaşdırılması məqsədilə keçirilən seçkilərdə uğur qazanaraq seçilmiş Şura üzvlərinin hər birini təbrik edib, onlara fəaliyyətlərində müvəffəqiyyətlər arzulayıb.\nNazir bildirib ki, İctimai Şura ictimaiyyətlə qarşılıqlı fəaliyyətin gücləndirilməsi, sağlam dialoqun qurulması, eləcə də şəffaflığın təmin edilməsində böyük rola malikdir.\nR. Nəbiyev sahə üzrə mövcud vəziyyət və perspektivlər barədə ətraflı danışıb, İctimai Şura üzvlərinin rəy və təkliflərini dinləyib.\nŞuranın üzvləri nazir R. Nəbiyevə səmimi ortamda keçən görüşə görə minnətdarlıqlarını bildiriblər. Onlar ictimai iştirakçılığın təmin olunmasının nazirliyin işinə müsbət istiqamətdə təsir göstərəcəyinə əminliklərini ifadə ediblər.\nSonra İctimai Şuranın ilk iclası keçirilib. İclasda Şuranın sədri, sədr müavinləri və katibi seçilib. Şuranın sədri “Rabitə və İnformasiya Texnologiyaları Mütəxəssisləri” İctimai Birliyinin sədri, sabiq rabitə naziri Siruz Abasbəyli, sədr müavinləri “Azərbaycan İnternet Cəmiyyəti”nin sədri Qalib Qurbanov və “Müstəqil Nəqliyyatçılar Məsləhət və İnformasiya” İctimai Birliyinin üzvü, Azərbaycan Texniki Universitetinin dosenti, texnika elmləri namizədi Fərhad Eyyubov, katibi “Regional Sosial-İqtisadi İnkişaf üzrə Maarifləndirmə” İctimai Birliyinin sədri Elnarə Məhərrəmova olub.\nQaret Beyl daha bir il “Real”da qalacaq\nGürcüstanda daha 26 nəfər koronavirusdan ölüb


Kuba Prezidenti: “Pandemiya insanların qeyri-bərabər şəraitdə yaşadığını aşkara çıxardı”\nKuba Prezidenti: “Pandemiya insanların qeyri-bərabər şəraitdə yaşadığını aşkara çıxardı” Siyasət\n4 May 2020 17:51\n“COVID-19 böhranı təxirəsalınmaz addımların atılmasını tələb edir”.\nBunu Kuba Prezidenti Migel Diaz-Kanel Azərbaycan Prezidenti İlham Əliyevin təşəbbüsü ilə videokonfrans vasitəsilə keçirilən Qoşulmama Hərəkatının Təmas Qrupu formatında Zirvə görüşü zamanı deyib.\n“Birtərəfli təzyiq xarakterli addımlar kənara qoyulmalıdır. Çünki bu addımlar birgə səyləri zədələyir. Pandemiya qlobal problem olaraq qalır, sərhədlərə, iqtisadi inkişafa və ideologiyalara məhəl qoymur. Bu gözəgörünməz təhlükə dağıdıcı təsir göstərir”, - deyə Kuba Prezidenti bildirib.\nMigel Diaz-Kanelin sözlərinə görə, böhran neoliberal sistemin nə dərəcədə zəif olduğunu üzə çıxarıb: “Özəlləşdirmə nəticəsində əksər çoxluq laqeyd yanaşma ilə üzləşib. Bu pandemiya dünyamızın necə kövrək olduğunu ortaya qoyub. Pandemiya həm iqtisadiyyatlara, həm də cəmiyyətlərə davamlı təsir göstərib. Pandemiya insanların qeyri-bərabər şəraitdə yaşadığını aşkara çıxardı. Silahlara çəkilən xərclər insanlığa xidmət edən elm və səhiyyəyə xərclənməlidir”.\nKubanın dövlət başçısı Venesuelaya qarşı təhdidləri tənqid edib.\n“Biz ötən ilin oktyabrında keçirilən sammitdə Qoşulmama Hərəkatına üzv ölkələr arasında əməkdaşlığın daha da gücləndirilməsinə çağırış etmişdik. Biz indi bir-birimizə qarşılıqlı şəkildə yardım etməliyik”, - deyə o vurğulayıb.\nMigel Diaz-Kanel qeyd edib ki, Kuba ABŞ-ın təzyiqlərinə məruz qalsa da, ölkə daxilində pulsuz ictimai səhiyyə xidmətini saxlayır, Kuba həkimləri həm ölkə daxilində, həm də ölkə xaricində virusla mübarizəyə qoşulub.\nKuba Prezidenti Qoşulmama Hərəkatına üzv ölkələrin Səhiyyə nazirlərinin oxşar formatda iclasının keçirilməsini təklif edib.


Faşistlərin ölüm düşərgəsində səsləndirdikləri məşhur mahnı\n“Titanik” filmində o məşhur səhnəni xatırlayın: Gəminin qəzaya uğraması xəbəri yayılır. Xilasedici qayıqlar kifayət qədər deyil. Ona görə birinci qadınlar və uşaqlar xilas edilməlidir.\nGəmi sərnişinləri isə təlaş içindədirlər. Hamı xilas olmağa çalışır. Bircə musiqiçilər sakitdirlər. O möhtəşəm kvartet öz təmkinini pozmadan mahnılarını ifa etməkdə davam edir. Təki insanları ovuda bilsin...\nİkinci Dünya müharibəsi. Polşa. Lvovda yerləşən Yanovski konsentrasiya düşərgəsi. Bu lagerdə qaz kameraları, krematoriyalar yox idi. Rəsmi şəkildə əmək lageri adlanırdı. Bununla belə burada 200 minə yaxın yəhudi, ukraynalı, polyak və başqa millətlərin nümayəndələri məhv edilmişdi.\nLager rəhbərliyinin qəribə qətl metodları vardı. Onlar müxtəlif “ölüm yarışları” təşkil edir, dustaqlara işgəncələr verirdilər.\nBu dəhşətləri, insan oğlunun yer üzündə yaratdığı bu cəhənnəmi isə kinolaşdıran qəribə bir nüans vardı. Kənardan müşahidə etsən elə bilərdin filmə baxırsan. Qulağında maraqlı musiqi səslənərdi.\nHardan gəlirdi musiqi sədası? Bu dəhşətin içində kimlər vaxt tapıb musiqi çalırdı, kimlər onu dinləyirdi? Kimlər ondan zövq alırdı?\nİnsan ah-nalələrinin ərşə ucaldığı bu məkandan hansısa musiqidən zövq almaq mümkün idimi?\nNə bilmək olar? İlk dəfədən qərar verməyək.\nBəlkə düşərgə rəhbərliyi zövq alırmış.\nBəlkə musiqiçilər doğma insana sarılmış kimi basırmışlar alətlərini sinələrinə.\nBəlkə işgəncə altında ölənlərin qulaqlarında dua kimi səslənirmiş bu musiqi.\nLagerdə işgəncələr və güllələnmələr vaxtı həmişə musiqi səslənirdi. Mahnının adı da vahiməli idi-“Ölüm tanqosu”. Onu dustaqlar belə adlandırmışdı.\nOrkestr məhbuslardan təşkil olunmuşdu. Onlar ancaq “Ölüm tanqo”sunu ifa edirdilər.\nOrkestrantlar arasında Lvov Dövlət Konservatoriyasının professoru Ştriks, opera dirijoru Mund və başqa tanınmış yəhudi musiqiçilər vardı. Məhbusların asılması zamanı orkestrdən bu tanqonu səsləndirmək tələb olunurdu.\nİşgəncə nalələri göylərə ucaldıqca bu həzin tanqo lager divarlarında əks-səda verirdi. İnsan xislətində yaxşı ilə pis, xeyirlə şər, mərhəmətlə vəhşilik bir-birinə qarışdığı kimi lagerdə də fəryadla musiqi bir-birinə qarışırdı.\nXX əsr tarixi də, psixoloqları da sübut etdilər. Təəssüf ki, insanın özünə qalanda o çox vaxt içindəki vəhşiliyi, şəri, pisliyi seçir. Necə ki, bu şər, bu pislik, bu vəhşilik ötən əsrdə ölüm düşərgələri şəklində təzahür eləmişdi.\nOrkestri bəzən düşərgə rəisinin pəncərəsi ağzında çalmağa da vadar edirdilər.\nLvovun Sovet ordusu tərəfindən azad edilməsi zamanı alman faşistləri 40 nəfərlik orkestr üzvlərinə dairəvi şəkildə dayanmağı əmr edirlər. Düşərgənin mühafizə dəstəsi musiqiçiləri mühasirəyə alaraq onları çalmağa vadar edir. Əvvəlcə orkestrin dirijoru Mund öldürülür. Komendantın əmri ilə bundan sonra hər musiqiçi bir-biri dairənin mərkəzinə gəlir, alətini yerə qoyub çılpaq soyunur, sonra başından güllələnirdi.\n“Ölüm tanqosu”nun müəllifi naməlumdur. Onu bərpa etmək cəhdləri isə uğursuzluqla nəticələnib. Notlar saxlanılmayıb. Bir neçə keçmiş məhbus yaddaşları əsasında mahnını bərpa etmək istəsələr də trans vəziyyətinə düşərək hönkür-hönkür ağlayıblar. Nəticə uğursuz olub.\nBelə hesab olunur ki, düşərgədə insanların işgəncələrə məruz qaldığı, öldürüldüyü vaxt səslənən mahnı “Ta ostatnia niedziela” adlı məşhur Polşa tanqosu imiş.